Nagrade saradnicima za 2013. godinu\nHome → Nagrade saradnicima za 2013. godinu\nNikola Tomašević je diplomirao na Elektrotehničkom fakultetu u Beogradu sa prosečnom ocenom 9,7. Doktorirao je pre par dana, 27.12.2013. godine, sa još boljim prosekom – 10.00\nBriljantan istraživač, odgovoran, posvećen, izvanredan timski radnik, ali i potpuno samostalan kad je to potrebno, dao je izvanredne rezultate u radu na 4 FP7 projekta (REFLECT, EMILI, CASCADE i EPIC-HUB) i 2 projekta koja finansira srpsko Ministarstvo prosvete, nauke i tehnološkog razvoja.\nUz rad na projektima Nikola je objavio 20 naučno-stručnih radova, od čega četiri u časopisima sa SCI liste. Zbog toga se Nikoli Tomaševiću ovogodišnje priznanje dodeljuje za izvanredne rezultate postignute u radu na evropskim i domaćim naučno-istraživačkim projektima, kao i za odbranjenu doktorsku tezu.\nNagrada se dodeljuje Nikoli Tomaševiću za izvanredne rezultate postignute u radu na evropskim i domaćim naučno-istraživačkim projektima, kao i za uspešno odbranjenu doktorsku disertaciju.\nNebojša Radmilović je imao sreću i priliku koja se mladim saradnicima ne pruža tako često – da od dolaska u Institut radi na, sigurno, najzanimljivijim projektima iz oblasti primene automatskog upravljanja na složenim tehnološkim sistemima.\nZajedničkim radom, i uz veliku podršku kolega iz grupe, u toku 2013. godine Nebojša je doprineo da Projekat Simulatora tehnološkog procesa i upravljačkog sistema kompletnog termoenergetskog bloka bude u potpunosti realizovan.\nSimulator je proizvod koji predstavlja sublimaciju znanja i iskustva sticanog kroz intezivnu primenu teorijskih rezultata na realnim složenim sistemima EPS-a. Zahvaljujući radu na ovom i na drugim projektima u oblasti procesnog upravljanja, stvoreni su uslovi da se Elektroprivredi Srbije ponudi simulator kao jedinstven programski paket. Na taj način dobijen je proizvod koji je rezultat domaćeg razvoja, neophodan za unapređenje buduće eksploatacije termoblokova, i koji može da isporuči samo nekoliko institucija u svetu po neoporedivo višim cenama, sa zatvorenom tehnologijom i rešenjima. Do toga se moglo doći samo visegodišnjim kontinuiranim radom u ovim oblastima gde je Nebojša Radmilović, kao lider grupe, dao veliki lični doprinos.\nNagrada se dodeljuje Nebojši Radmiloviću za predan rad i izvanredni doprinos realizaciji Projekta „Simulator tehnološkog procesa i upravljačkog sistema kompletnog termoenergetskog bloka“.\nPavle Kostić je diplomirao i magistrirao na Elektrotehničkom fakultetu u Beogradu. U protekle skoro dve godine, od kako se pridružio timu koji radi na projektima u oblasti saobraćaja, vodio je razvoj novog Back Office-a sistema za naplatu putarine koji je instaliran na autoputu Sarajevo – Zenica, zatim razvoj Nadzornog centra za saobraćajne filtere na Olimpijskim igrama u Sočiju i centar za praćenje mašina i pomoćnih vozila u TE Kostolac. U realizaciji navedenih sistema kao osnovu je koristio Oracle 11/12 sa pratećim alatima za razvoj i upravljanje složenim SW sistemima. Posebne iskorake Pavle je napravio u primeni novih arhitektura (event driven i servisno orijentisane arhitekture) kao i Oracle BI, Fusion middleware, Oracle J Developer. Koautor je većeg broja novih tehničkih rešenja i naučno-stručnih radova.\nNagrada se dodeljuje Pavlu Kostiću za veliko zalaganje, postignuta profesionalna ostvarenja i rezultate na projektima iz oblasti saobraćaja.\nKisić Una i Olivera Kadić\nKisić Una i Olivera Kadić su naše dugogodišnje vredne i tihe saradnice. Svoje karijere započele su u potpuno različitim odeljenjima i na različitim projektima, Una uglavnom kao programer PLC-ova u odeljenju za nadzorno-upravljačke sisteme, a Olivera kao programer DSP ploča u vojnom programu. Tokom niza godina menjali su se projekti, brojni razvojni alati i okruženja, da bi im se ove godine ponovo ukrstili putevi u zajedničkom naporu da u izuzetno kratkom roku naprave softverski paket sistema balističkog analizatora. Njih dve su i ovom prilikom pokazale da su univerzalno upotrebljivi igrači odani svom timu. A kada već pređemo na sportski rečnik možemo to reći i na drugi način, da su skoncentrisane u odbrani, neumorne na sredini terena i opasno posvećene u napadu. U napadu na svaki posao koji se ispreči konačnom uspehu tima za koji igraju.\nSvojim nesebičnim angažovanjem na realizaciji softvera sistema balističkog analizatora ali još više prethodnim radom u brojnim projektima, obe su preporučile sebe za ovogodišnje institutsko priznanje.\nNagrada se dodeljuje Uni Kisić i Oliveri Kadić za profesionalnost i vredan rad, kao i nesebično zalaganje na realizaciji softverskog rešenja za Sistem balističkog analizatora.\nMilan Milanović je član našeg kolektiva nešto više od tri godine. Svoju svestranost, temeljnost i kvalitet pokazao je radeći na zadacima koji se tiču svih faza razvoja i proizvodnje uređaja i sistema na više projekata u prethodnim godinama, kao što su razvoj i proizvodnja uređaja za prenos signala distantne zaštite, kontrolerski moduli za klijenta iz Amerike, LAM Research itd.\nRešavao je vrlo različite probleme, ali je svima pristupao na isti način – temeljno, sistematično, analitično i nadasve vrlo strpljivo… Zadaci su bili prilično različiti i mnogih se, treba naglasiti, prihvatio samoinicijativno:\nrazvoj embedded softvera,\npodizanje proizvodnih procedura,\naktivno učešće u unapređivanju kvaliteta rada itd.\nOve godine je tome dodao i pokazan izuzetan kvalitet u svim fazama realizacije novih sistema:\nuređaja za grupnu zaštitu za Vojsku Srbije i\nnovog proizvoda (čiji je razvoj u toku) za Železnice Srbije,\ni time zaslužio još jednom zahvalnost i poštovanje koje mu ovim putem iskazujemo!\nNagrada se dodeljuje Milanu Milanoviću za svestrano zalaganje, savesnost i profesionalnost u radu na projektima IMP-Telekomunikacije.\nTekst objavljen : 31. decembar 2013.\nPrethodna tema: Novi FP7 projekat Instituta: GeoKnow\nSledeća tema: Doprinos bezbednosti na ZOI u Sočiju


Pogrešni navodi Dragutinovićeve o budzetu Agencije – Nadlanu.com\nPogrešni navodi Dragutinovićeve o budzetu Agencije\nBEOGRAD, 17. decembra 2010. (Beta) – Agencija za borbu protiv korupcije saopštila je u petak da je ministarka finansija Srbije Diana Dragutinović pogrešno navela da će Agencija iz državnog budžeta sledeće godine "dobiti značajno veća sredstva".\nBEOGRAD, 17. decembra 2010. (Beta) – Agencija za borbu protiv korupcije saopštila je u petak da je ministarka finansija Srbije Diana Dragutinović pogrešno navela da će Agencija iz državnog budžeta sledeće godine „dobiti značajno veća sredstva“.\n„Osim 165 miliona dinara za 2011. godinu, Agencija nijedan dinar više ne potražuje od države, a da sva dodatna sredstva, pogrešno prikazana kao sredstva budžeta, zapravo su donacija koja je Agenciji direktno odobrena po projektu koji smo sami pisali i podneli, a koji će se sprovoditi naredne dve godine“, piše u saopštenju.\nAgencija je istakla da je u javnosti ostavljen pogrešan utisak da taj iznos „predstavlja dodatno opterećenje iz džepa građana“.\n„Budžet za 2010. godinu iznosi 161 milion dinara i povećanje od četiri miliona dinara ne samo da ne predstavlja ‘znatno povećanje’, nego je i to uračunata kalkulacija u skladu sa procentom inflacije i planiranim odmrzavanjem zarada u državnoj upravi u 2011. godini“, objasnila je Agencija u saopštenju.


RTCG - Radio Televizija Crne Gore - Nacionalni javni servis :: Politika :: Krivokapiću više stalo do zdravlja građana Srbije nego CG?\n22. 11. 2020. 18:52 >> 18:52 27\nMandatar Zdravko Krivokapić, koji je odjednom, kad je krenuo za Srbiju na sahranu patrijarha Irineja, prihvatio sve zdravstveno - epidemiološke mjere te države, i masku na licu držao sve vrijeme u Beogradu, pokazao je ovim činim da očigledno drugu državu, njene građane i institucije poštuje više nego sopstvenu, ocijenili su iz Demokratske partije socijalista (DPS).\n"Samo tako se mogu tumačiti dvostruki aršini koje ima prema zdravlju građana Srbije sa jedne i građana Crne Gore sa druge strane, ali i prema zdravstvenim radnicima u ove dvije države. Samo prije tri nedjelje, na sahrani mitropolita Amfilohija, bili svjedoci njegovog neodgovornog kršenja svih mjera i preporuka nadležih državnih i zdravstvenih organa", kazali su iz DPS-a.\nČovjek koji pretenduje da vodi Vladu Crne Gore, dodaju iz te partije, nije se obazirao na pozive i vapaje ljekara i nadležnih iz zdravstvenih institucija, koji su upozoravali na moguće posljedice.\nNa taj način, ocijenjuju iz DPS-a Krivokapić je "svojim postupanjem doprinio da se nakon ovog događaja broj oboljelih od ovog virusa 2,5 puta uveća, a posljedično poraste i broj umrlih".\n"Nakon ove javne demonstracije dvostrukih standarda i aršina Zdravka Krivokapića u odnosu na građane Crne Gore i Srbije, zaista se postavlja pitanje da li Zdravko Krivokapić, zaslužuje da bude premijer građanima koje tretira na ovaj krajnje ponižavajući način, poigravajući se sa njihovim zdravljem i životima", zaključili su iz DPS-a.\n25. 01. 2021. 14


Usvojen Izvještaj o realizaciji Programa pristupanja Crne Gore EU za 2020 godinu – CG Live\nadmin 19/02/2021 7 min read\nVlade Crne Gore je, na jedanaestoj sjednici održanoj 18. februara 2021. godine kojom je predsjedavao premijer prof. dr Zdravko Krivokapić, usvojila Izvještaj o realizaciji Programa pristupanja Crne Gore Evropskoj uniji 2020-2022, za 2020. godinu.\nVlada je donijelaUredbu o izmjenama i dopuni Uredbe o obilježavanju duvanskih proizvoda i alkoholnih pića akciznim markicama. Postojećom Uredbom, donijetom 2019. godine, propisan je nov sadržaj i izgled akciznih markica za obilježavanje duvanskih proizvoda i alkoholnih pića, kao i upotreba dodatnih elemenata zaštite. Takođe je propisano da se porudžbina, odobravanje, štampanje i izdavanje akciznih markica vrši putem informacionog sistema, kao i da se kontrola upotrebe akciznih markica vrši pristupom informacionom sistemu i sa udaljene lokacije.\nVlada je usvojila Informaciju o potrebi realizacije pilot Projekta „Activate Women.Projekat se realizuje u saradnji sa Međunarodnom organizacijom rada u cilju podrške aktivacije nezaposlenih žena, starosti od 25 do 34 godine, sa djecom predškolskog uzrasta, koje su ostale bez posla od sredine marta 2020. godine zbog pandemije COVID-19 i koje su voljne da rade, ali su neaktivne zbog nedostatka pristupa uslugama staranja o djetetu.\nTags: cglive Evropska unija Vlada Crne Gore\nPrevious U trci za Nikšić sedam partija i koalicija\nNext Abazović: Samo uz određenu dozu žrtve možemo pomoći Crnoj Gori


Pola veka misterije i sećanje na Vesnu Vulović - TAMO DALEKO\n27. јануара 2022. Zdravko Elez 166 Views 0 Comments\nPola veka – bez odgovora: olupina jugoslovenskog aviona DC9 koji se srušio između mesta Češka i Srbska Kamenica u tadašnjoj Čehoslovačkoj, 26. januara 1972. godine. Na fotgrafijama neposredno nakon katastrofe, i ista lokacija sada.\nMesto katastorfe danas: Stena na koju je pala olupina aviona DC9\nZa ovu tragediju bila je optužena ustaška emigracija iz Švedske ali „svemoćna“ jugoslovenska „služba“ i tadašnja država nikada nisu izašle sa imenom teroriste koji je počinio zločin, niti je ikada ijedna osoba bila označena kao mogući akter ovog masakra. Za druge slučajeve terorizma koji su se desili u SFRJ ali i izvan nje, uglavnom su se znali počinioci i mnogi su bili kažnjeni.\nIpak, odgovor nisu dali ni kasnije, kada se taj sistem raspao i kada se progovorilo o mnogim prethodnim tajnama i „tajnama“. Da li nikada nisu uspeli da pouzdano otkriju teroristu, ili je posredi bilo nešto drugo, i danas se ne zna.\nUmesto toga, javnost je u to vreme bila okrenuta neverovatnoj priči mlade stjuardese koja je jedina preživela obaranje aviona sa visine od 10.050 metara, i postala svetski rekorder – Vesni Vulović.\nPosle ukidanja Istočnog bloka, 1990. godine, počele su da se pojavljuju u Češkoj neproverene priče da je zlosretni avion ustvari oborila čehoslovačka PVO zbog loše koordinacije između tamošnje civilne i vojne kontrole leta, a u nervozi usled doletanja predsednika SSSR Brežnjeva tog dana u Prag. Te priče su se u međuvremenu proširile i po popularnim TV emisijama, knjigama i raznim medijskim prilozima, ali je i tu izostao bilo kakav jasan trag, zaključak i konkretan krivac.\n← Закључана историја дијаспоре\nOdoleli germanizaciji i sačuvali jezik i običaje →\nСалих Селимовић: Бошњаци не постоје, то су Срби!


RTS :: Bajden čestitao Vučiću drugi mandat: Uveren sam da možemo da unapredimo bliske veze\nPolitika Bajden čestitao Vučiću drugi mandat: Uveren sam da možemo da unapredimo bliske veze\npetak, 20. maj 2022, 20:53 -> 21:30\nPredsednik SAD Džozef Bajden uputio je čestitku Aleksandru Vučiću na ponovnom izboru za predsednika Srbije. Bajden u pismu navodi da se raduje što će dve zemlje da prodube blisku saradnju na unapređenju evropskih integracija Srbije, proširenju bilateralnih bezbednosnih i ekonomskih veza i unapređenju regionalne stabilnosti i prosperiteta.\n"Primio sam na znanje da se Srbija, pod vašim rukovodstvom, pridružila grupi od 140 demokratskih država iz celog sveta u Ujedinjenim nacijama u osudi Putinovog rata u Ukrajini. Važno je da ostanemo ujedinjeni u slanju snažnih poruka podrške Ukrajini i osudi brutalnog rata koji je Rusija sama izabrala", navodi se u pismu Džozefa Bajdena upućenog Aleksandru Vučiću.\nBudući da su izbori iza Vas, ohrabrujem Srbiju da napravi pomak napred u promovisanju mira i stabilnosti širom regiona i da preduzme proaktivne korake, uključujući kompromis kada je to potrebno – u cilju brze normalizacije odnosa sa Kosovom kroz dijalog pod pokroviteljstvom Evropske unije. Sjedinjene Države će nastaviti da se blisko angažuju sa Vama, Prištinom i našim partnerima iz Evropske unije u pravcu ostvarenja ovog važnog cilja", navodi u pismu predsednik SAD.\n"Uveren sam da možemo da unapredimo bliske veze i zajedničke interese naše dve zemlje, kao i da zajednički radimo na prevazilaženju izazova miru i bezbednosti širom sveta. Naši građani zavise od našeg vođstva; imamo i priliku i obavezu da izgradimo mirnu budućnost ukorenjenu u većoj slobodi i prosperitetu za sve", navodi na kraju čestitke upućene Aleksandru Vučiću predsednik SAD Džozef Bajden.


Birački spisak : Južne vesti\nIzbori u Jablaničkom okrugu: Zatvorena biračka mesta u Bojniku, Crnoj Travi i Lebanu (live blog)\n20:45, 21. 6. 2020.\nU Bojniku, Crnoj Travi i Lebanu su opštinske izborne komisije potvrdile da su sva biračka mesta zatvorena, ali i dalje nema podataka o tome koliki je procenat ljudi glasao. Za ostale gradove Jablaničkog okruga još nema podataka.\nPozive za glasanje za 9 osoba, od kojih većina tu nikada nije živela, Nišlija pronašao u svom sandučetu\n10:44, 18. 6. 2020.\nDa birački spisak ipak nije najažurniji pred predstojeće izbore kao što tvrde nadležni pokazuje i primer iz Niša - u sandučetu je Nišlija pronašao čak 18 poziva, za 9 osoba na istoj adresi u istom stanu, a samo jedna porodica iz Skoplja u njemu povremeno boravi, dok većina tu nikada nije ni živela. Predsednica Gradske izborne komisije Ljiljana Berić kaže da zloupotrebe nisu moguće, već samo manja izlaznost na tom biračkom mestu.\nGrađani Niša mogu da provere birački spisak i svoje podatke\n10:53, 6. 3. 2020.\nOni koji žele da provere da li su upisani u birački spisak i da li su im podaci tačni mogu to da urade u prostorijama Gradske uprave u ulici Nikole Pašića u Nišu svakog dana od 8:30 do 15:30 do zaključenja biračkog spiska, 10. aprila u ponoć.\nNa vreme otvorena biračka mesta u Nišu, bez većih nepravilnosti\n07:40, 2. 4. 2017.\nSvih 175 biračkih mesta u Nišu otvoreno je na vreme, u 7 sati, a osim "manjih nepravilnosti koje su odmah otklonjene", nije bilo drugih problema na otvaranju predsedničkih izbora, potvrdio je član koordinacionog tela izborne komisije Ljubiša Janić.\nPoziv na glasanje stigao za devojčicu koja je preminula pre 26 godina\n09:44, 31. 3. 2017.\nNa adresu porodice Savić iz svrljiškog sela Burdimo stigao je poziv za glasanje na ime njihove ćerke koja je sa samo 3 meseca preminula u bolnici pre 26 godina. Iz Opštinske uprave u Svrljigu kažu da verovatno još 1991. godine nije dostavljena potvrda o smrti.


Doktori stopirali transfer Bela u Partizan - SPORTSKI ŽURNAL\nDoktori stopirali transfer Bela u Partizan\n06 novembar, 2019 9\nDžejms Bel nije prošao lekarske preglede i crno-beli su odustali od njegovog angažovanja\nInformacija koja se tokom utakmice protiv Venecije mogla čuti u kuloarima Štark arene potvrđena je. Dolazak Džejmsa Bela u Partizan odložen je za neko buduće vreme.\nNa sajtu Partizana zvanično je saopšteno:\n- Američki bek, Džejms Bel neće pojačati redove crno-belih! Nekadašnji košarkaš Darušafake, Cedevite i Budućnosti, nije prošao sve potrebne lekarske preglede medicinskog konzilijuma KK Partizan NIS, koji se opredelio da sa njim, u ovom trenutku, ne potpisuje ugovor, pošto je igrač na spoljnoj poziciji crno-belima potreban odmah. KK Partizan NIS želi Belu uspešan i brz oporavak uz nadu da će u uskoro ponovo moći da igra košarku na profesionalnom nivou.\ngropn III · 06 novembar, 2019 21:54\nMosquito · 06 novembar, 2019 21:56\nzorge · 07 novembar, 2019 00:50\nmisa tumbas · 07 novembar, 2019 05:29\nzoks · 07 novembar, 2019 08:04\nzorge · 07 novembar, 2019 13:34\n@zorge · 07 novembar, 2019 15:00\nKole · 07 novembar, 2019 18:52\nlazar matić · 08 novembar, 2019 09:07


Do kraja godine pet zemalja povlači priznanje Kosova - Sputnjik Srbija\n17:22 27.09.2019 (osveženo 19:01 27.09.2019) Preuzmite kraći link\n„Jedan od naših ciljeva u UN je bio da razgovaramo sa zemljama koje su nekada priznale Kosovo da preispitaju svoje odluke. U tom smislu smo imali veliki broj sastanaka i razgovarali smo sa predstavnicima tih zemalja. Ono što je sigurno je da će veoma brzo broj zemalja koje su priznale Kosovo pasti ispod polovine ukupnog broja zemalja članica UN“, rekao je Dačić.\nJoš jedan od ciljeva srpske delegacije u UN, navodi Dačić, bio je i da zemlje koje nisu priznale nezavisnost Kosova ostanu pri tom stavu i da nastave da poštuju teritorijali integritet Srbije.\n„I sa te strane smo dobili uverenje da nikakvih promena tog stava neće biti. Svaki naš razgovor bio je u vezi i sa Interpolom, i sigurni smo da Kosovo nema šanse da postane član Interpola ni na ovom zasedanju u Čileu u oktobru“, podvukao je Dačić.


Beta\t 28. novembra 2015. 12:35\nMinistar pravde Nikola Selaković izjavio je danas da u Srbiji ima 227 registrovanih medijatora i da ministarstvo želi da podrži sve aktivnosti koje će omogućiti efikasniju i delotvorniju primenu sistema alternativnog rešavanja sporova.\nSelaković je na drugoj godišnjoj konferenciji Nacionalnog udruženja medijatora rekao, da posrednici svojim ličnim profesionalnim i dostojanstvenim angažovanjem unapredjuje praksu posredovanja i afirmišu postupak posredovanja kao pogodan i preporučljiv način mirnog rešavanja sporova.\nOn je podsetio da su prve dozvole medijatorima izdate na period od tri godine, i da će se u postupku obnavljanja dozvola voditi računa o poštovanju Etičkog kodeksa i ispunjavanja obaveza propisanih zakonom i podzakonskim aktima.\nOn je medijatore podsetio da su obavezni da podnesu izveštaj o obavljenim posredovanjima do 31. januara 2016. godine, što je ukazano i u preporuci za pregovaračko poglavlje 23 sa Evropskom unijom, a kako bi se znao broj rešenih predmeta putem posredovanja.\nSelaković je kazao da je u narednom periodu neophodno izraditi program mera radi promocije posredovanja, koji bi obuhvatao dalje upoznavanje stručne i laičke javnosti sa novinama u medijaciji i podizanje svesti o posredovanju.\nPredsednik nacionalnog udruženja medijatora Blažo Nedić rekao je da medijatore u Srbiji čini više od 20 profesija u 25 gradova.\nPrema njegovim rečima, promovisanju ovog načina mnogo bi doprinela država, ako bi u sporovima gde je ona učesnik, prvo potražila rešenje putem posredovanja pa zatim, ako to ne uspe, izlazila na sud.\n“Država bi tako svojim primerom pokazala da je to nešto što se mora podsticati”, rekao je Nedić.\nOn je na skupu ukazao na ogroman broj nerešenih predmeta koji su stari po nekoliko godina i istakao da bi medijatori mogli dosta da pomognu u rasterećivanju pravosudnog sistema.\nZakon o posredovanju u rešavanju sporova usvojen je u maju prošle godine, a primenjuje se od 1. januara 2015. godine.


RTCG - Radio Televizija Crne Gore - Nacionalni javni servis :: Rukomet :: "Protiv Norveške se ne smije puno griješiti"\n"LAVICE" ŽALE ZBOG PORAZA 16. 12. 2015. 23:06 >> 22:53 11\n"LAVICE" ŽALE ZBOG PORAZA\n"Protiv Norveške se ne smije puno griješiti"\nNakon iscrpljujućeg meča sa Norveškom i eliminacije u četvrfinalu, crnogorske rukometašice bile su razočarane, ali su svjesne gdje su griješile.\n"Nijesmo večeras ličile na sebe, nij to bila ekipa iz prethodnih utakmica. Pregorjele smo u želji da pobijedimo. Napad nije funkcionisao, na trenutke smo igrali super, na trenutke očajno", izjavila je za TVCG Katarina Bulatović.\nKapitenka Marija Jovanović kazala se da protiv ekipe kao što je Norveška ne smije praviti toliko grešaka.\n"Sa toliko promašenih zicera nijesmo mogle pobijediti Norvešku. Danas nam je u ključnim trenucima falila koncentracija. Sigurno smo mogle više, ali protiv ovakve mašinerije morale smo pružiti duplo više. Užasan je osjećaj, sigurna sam da je noćas cijela Crna Gora disala uz nas, zbog njih mi je najžalije", kazala je Jovanović na ivici suza.\nKrilo Majda Mehmedović je kazala da se nada da će imati prilike da se revanširaju Norveškoj na Olimijskim igrama u Riju.\n"Kiksale smo u odbrani, možda iz prevelike želje da se plasiramo u polufinale. Dali smo sve od sebe, u to sam sigurna. Nadam se da ćemo se Norvežankama revanširati na Olimpijskim igrama", izjavila je Majda.\nSeletor Crne Gore, Dragan Adžić, nije bio previše raspoložen za priču na konferenciji za medije nakon meča.\n"Čestitam Norveškoj. Večeras je bila jača i srećnija", kazao je Adžić.


Početak normalizacije - Vladimir Gligorov - Peščanik\nSporazumom koji su parafirali predsednici vlada Srbije i Kosova i koji bi trebalo da usvoje njihove skupštine okončava se opstrukcija suverenosti Kosova od strane Srbije, u skladu sa relevantnim odlukama Ujedinjenih nacija i mišljenjem Međunarodnog suda pravde. Mada se rešenja oko kojih je postignut sporazum ne razlikuju značajno od onih sadržanih u Ahtisarijevom planu, a koji je ugrađen u ustav Kosova, razlika je u tome što se ne predviđa bilo kakvo nadgledanje nezavisnosti i suverenosti Kosova. Uz to, obe se strane obavezuju da jedna drugoj ne stvaraju smetnje u procesu integracije u Evropsku uniju, što znači da se Srbija obavezuje da više ne agituje protiv priznavanja Kosova od strane, inter alia, zemalja članica Evropske unije, a i podrazumeva se da će Srbija, verovatno kao konačni čin normalizacije, formalno priznati Kosovo kao nezavisnu državu, jer u suprotnom pristupanje Evropskoj uniji neće biti moguće. To je smisao 14. člana sporazuma gde se kaže da dve zemlje neće jedna drugoj stajati na putu evropskih integracija.\nOvaj ishod je u najvećoj meri posledica odbacivanja Ahtisarijevog i kasnije Išingerovog plana. Jer bi, naročito po prvom, nadgledanje sposobnosti Kosova da u potpunosti preuzme odgovornosti suverene države zavisilo od ocene Saveta bezbednosti, a od toga bi zavisilo i međunarodno priznanje Kosova i proces njegove integracije u Evropsku uniju. Dok pristupanje Srbije Evropskoj uniji ne bi bilo time uslovljeno. Uz to, tek je potrebno doći do saglasnosti dveju država u svim drugim oblastima, dakle tek je potrebno dosledno normalizovati odnose, pri čemu nije lako videti hoće li biti teže dogovoriti se ili dogovoreno sprovesti. U svakom slučaju, priroda tih pregovora i primene svega što se dogovori biće potpuno u skladu sa međudržavnim odnosima.\nFormalno uzajamno priznanje i uspostavljanje diplomatskih odnosa bi normalizaciju olakšalo, delimično i zato što bi bilo prirodno u njih uključiti multilateralne institucije, ali to očigledno nije politički prihvatljivo. Strategija srpske spoljne politike je i dalje, blago rečeno, nedovoljno osmišljena i računa sa konfrontacijom, a ne saradnjom sa međunarodnom zajednicom. U tom se kontekstu mora ceniti i konferencija o međunarodnim krivičnim sudovima i nastup predstavnika Srbije, koji nikako nije doprineo povećanom uticaju Srbije u multilateralnim institucijama. Tako da se nepriznavanjem Kosova onemogućava aktivno učešće međunarodne zajednice, pa je praktično neizvodljivo osloniti se na delovanje multilateralnih institucija u procesu normalizacije odnosa Srbije i Kosova. Čak je i stav da Srbija nikada neće priznati Kosovo zapravo ograničenje u odnosu na konkretne ishode normalizacije do kojih Srbija u ovim pregovorima može da dođe. Jer se pregovara sa suverenom državom, ali se ta suverenost ne priznaje, što znači da se ne priznaje njena puna međunarodna odgovornost za obaveze koje preuzima. One, naravno, i dalje postoje, samo što je otežano oslanjanje na međunarodnu zajednicu kako bi se njihovo ispunjavanje obezbedilo. Zapravo je nejasno šta preostaje Ujedinjenim nacijama da čine posle ovog sporazuma.\nČlan 14. se, dakle, može posmatrati kao prihvatanje spoljnopolitičke suverenosti Kosova. Ostali članovi se uglavnom odnose na unutrašnju suverenost koja je bila osporena na severu Kosova. Usled čega je i ovaj sporazum uglavnom o statusu severa Kosova. Tu se javljaju dva pitanja. Jedno je da li se sporazumom potvrđuje unutrašnja suverenost Kosova, i drugo da li se obezbeđuje autonomija srpske zajednice na Kosovu?\nŠto se tiče unutrašnje suverenosti Kosova, ona je potpuna, jer se ni u čemu ne deli ni sa Srbijom niti sa međunarodnom zajednicom, dakle nije okrnjena ili nadgledana. U sporazumu se nigde ne pominje nikakva uloga Srbije, osim u primeni samog sporazuma, dakle u učvršćivanju suverenosti Kosova. Tačno je da se ograničava prisustvo kosovske vojske na severu zemlje, pa će umesto nje povećanu ulogu imati NATO snage. Naravno, vojska bi i tako trebalo da ima nadleženosti samo u oblasti spoljne bezbednosti, tako da njena uloga nije neposredno vezana za uspostavljanje i očuvanje unutrašnje suvernosti, osim ako i dok ona nije osporena. Izjave predsednika srpske vlade i nekih drugih zvaničnika o tome da će samo srpska, a ne i „šiptarska“, čizma gaziti severom Kosova su irelevantne i zapravo neumesne.\nKad je, pak, reč o pravnom poretku i organizaciji sudstva, kao i o policiji i, podrazumeva se, drugim snagama unutrašnje bezbednosti, sva rešenja su u skladu sa suverenom državnošću Kosova. Njihova je organizacija usklađena sa stepenom autonomije i decentralizacijom za koju se smatra da bi bila funkcionalna, dakle da bi bila usklađena sa pravima i interesima lokalnih zajednica. Kako je osnovna nasleđena podela etnička, rešenja slede neki vid multietničke državne organizacije. Takođe, u skladu sa valjanim shvatanjem autonomije i decentralizacije, ta su rešenja zasnovana na pravima koja su neotuđiva, što će reći da se ne mogu menjati po volji većine ili u suprotnosti sa voljom manjine. Zaštita prava manjina i lokalnih zajednica je pre minimalna nego maksimalna, u najvećoj meri verovatno kao posledica činjenice da u pregovorima nisu učestvovali predstavnici lokalnih zajednica o čijim se pravima i interesima zapravo radi. Opet, verovatno je to u najvećoj meri posledica pogrešne političke strategije lokalnih političkih vođa, jer su se oni više oslanjali na bojkot nego na pregovore.\nOvo poslednje otvara u budućnosti verovatno najvažnije, političko pitanje. Naime, dogovoreno je održavanje izbora na severu Kosova kako bi se ustanovila zajednica opština u kojima su Srbi većinsko stanovništvo. I opštine i zajednica će, naravno, biti deo kosovskog političkog i, što nije najmanje važno, fiskalnog sistema. Usled toga će opštine i zajednica sarađivati sa vlastima u Prištini. Na izborima koji će biti održani pod međunarodnim nadzorom, glasači će, trebalo bi očekivati, oceniti valjanost politike koju su srpski lideri na severu Kosova vodili do sada, a imaće i mogućnost da glasaju za stranke koje već deluju unutar kosovskog političkog sistema. Kakav će biti ishod ostaje da se vidi, ali demokratija podrazumeva periodično održavanje izbora, pa će se odnosi između lokalnih i centralnih vlasti menjati, a menjaće se i politika pojedinih stranaka o saradnji različitih nivoa vlasti. Na jugu Kosova saradnja već postoji, iz praktičnih i političkih razloga. Hoće li tako vremenom biti i na severu nema smisla nagađati sada, ali rešenja sadržana u ovom sporazumu svakako ukazuju na to da je i ta, politička, normalizacija bila njihov cilj.\nKada je o srpskoj autonomiji reč, najviše je vođeno računa o pravosuđu i policiji. Ovo zato što postoji bojazan, koja nije nepoznata i iz drugih primera postkonfliktnih normalizacija, da bi pravda mogla da bude selektivna i pristrasna. Tako da lokalne policijske i sudske nadležnosti služe kao neka vrsta zamene za amnestiju. Usled toga, eventualna formalna amnestija i povećanje poverenja u nepristrasnost sistema pravde bi svakako pomogli uspostavljanju legitimnosti države i povećanju funkcionalnosti autonomije. U zakonodavnom i, koliko se može videti, fiskalnom smislu, autonomija nema nadležnosti, što je u stvari svodi na oblik decentralizacije vlasti koja pre svega vodi računa o etničkom identitetu kod uspostavljanja lokalnih zajednica – opština i njihove zajednice. Kako je teško videti da bi predviđeni sistem autonomije mogao da predstavlja efikasnu branu migracijama unutar Kosova, etnička osnova autonomije se može pokazati kao prepreka njenoj održivosti. Jer će se sa promenom etničkog sastava lokalnih zajednica izgubiti i osnov za očuvanje njihove autonomije. Etničke zajednice zahtevaju jaku unutrašnju i spoljašnju zaštitu od migracija, dakle određeni stepen zatvorenosti kako bi se održale. Normalizacijom unutrašnjih i spoljašnjih odnosa se uklanjaju zidovi i granice, usled čega postaje teško zamrznuti etnički sastav lokalnih zajednica. I to utoliko više ukoliko je upravo to načelo organizacije države i teritorijalnih autonomija unutar nje.\nKako će teći proces normalizacije? To u velikoj meri zavisi od političkih odnosa u obe zemlje. Oni u ne maloj meri zavise od normalizacije odnosa sa međunarodnom zajednicom. Prethodne srpske vlade su bile sastavljene od stranaka koje su imale manje-više normalne odnose sa svetom, pa se možda i zbog toga nisu posebno brinule za normalizaciju međunarodnih odnosa Srbije. Stranke koje su sada na vlasti teže da obezbede sebi i svojim liderima međunarodnu legitimnost preko normalizacije položaja zemlje u odnosima sa svetom, a sada i sa susednim zemljama. Ova motivacija ne mora da bude održiva, usled čega je posebno važna politika Evropske unije prema Srbiji i svim balkanskim zemljama koje teže evropskim integracijama. Tako da posredovanjem u ovom sporazumu, Evropska unija preuzima dodatne odgovornosti za stabilnost Balkana.\nOvaj bi sporazum mogao imati pozitivne posledice ne samo na međunarodni položaj Srbije, već bi mogao da ubrza međunarodnu integraciju Kosova. Kako se povećava uloga Evropske unije, jer će obe zemlje težiti integraciji sa njom, moglo bi da dođe do priznavanja Kosova od većine, ako ne i svih, zemalja članica Evropske unije koje trenutno ne priznaju njegovu nezavisnost. Nagoveštava se i eventualno učlanjenje Kosova u NATO savez, a pokrenuće se i pitanje integracije Kosova u druge evropske institucije, kao što je Savet Evrope i Organizacija za bezbednost i saradnju. Naravno, to sve važi i za regionalne oblike integracije i saradnje.\nKonačno, odluka Srbije, nadajmo se definitivna, da se priključi procesu evropskih integracija trebalo bi da deluje stabilizujuće ne samo na samu zemlju, već i na susedstvo. To se posebno odnosi na Bosnu i Hercegovinu gde bi trebalo očekivati da će pozitivan uticaj imati početak pregovora Srbije sa Evropskom unijom, koji se može očekivati u prvoj polovini sledeće godine. Ovo utoliko pre ukoliko dođe do političke stabilizacije u Srbiji, kao što je najčešće bio slučaj u zemljama koje su kretale putem evropskih integracija. Politička konkurencija bi u Srbiji sada trebalo da se tiče ekonomskog i socijalnog programa. A to bi trebalo da ima pozitivne posledice na političke sporove i u susednim zemljama. No, proces normalizacije je dug i rizici po njegovu održivost nisu mali.\nHelsinška povelja, 173-174, mart-april 2013, broj u pripremi


Kvadrat novogradnje u Novom Sadu više od 3.000 €, garaže idu i za 30.000 | Luftika\nCene na tržištu nekretnina u Novom Sadu ne prestaju da rastu. Rast cena diktira povećana potražnja, kao i stalno doseljavanje u grad ljudi iz drugih delova Srbije.\nSve je više Beograđana koji kupuju stanove u Novom Sadu, iako rade u glavnom gradu, jer im odgovara mirniji tempo života i manje saobraćajne gužve.\nNa prodaju stanova nije uticao ni porast životnih troškova\nDa na čitavu situaciju ne utiče ni ukrajinska kriza, koja je značajno utanjila novčanike većine građana, usled značajnog porasta troškova života, pokazuje i rast cena stanova u novogradnji.\nIako su cene stanova i dalje najviše u Beogradu, u Novom Sadu su cene u novogradnji porasle za čitavih 16 odsto, u poređenju sa istim periodom prošle godine.\nTako ste pre godinu dana za prosečan kvadrat novogradnje morali izdvojiti 1.302, dok sada košta 1.505 evra. Iako su stariji stanovi i dalje povoljniji, jer kvadrat možete kupiti po nižoj ceni, njihov trend rasta je još veći – čak 21 odsto, piše Euronews Srbija.\nNajskuplji kvadrat u gradu plaćen preko 3.000 evra, na ceni su i garaže\nKako piše 021, najskuplji kvadrat u novosadskoj novogradnji ove godine je plaćen više od 3.000 evra, dok je za starogradnju dostizala vrtoglavih 2.720 evra.\nUprkos porastu cena, u svim većim gradovima je povećana i prodaja nekratnina, pa tako i u glavnom gradu Vojvodine, gde je prodato 332 stana više nego lane, što predstavlja skok od 13,7 odsto. U čak trećini slučajeva, 33 odsto, stanovi su kupovani putem kredita, prenosi Euronews.\nNije retkost da građani kupuju stanove isključivo radi izdavanja, što posmatraju kao sigurnu investiciju, posebno uzimajući u obzir da su mesečne rente takođe drastično skočile.\nPored stanova, prodaja garaža takođe ide izuzetno dobro, jer je sve manje parking mesta u gradu. Tako je prošle godine prodato čak 1.925 garažnih prostora, čija je prosečna cena bila od 2.000 do 11.000 evra, koliko je smeštaj za svoje limene ljubimce platilo 74 odsto kupaca.\nNajskuplje plaćena garaža u gradu koštala je čak 30.000 evra, prenosi Euronews Srbija, koliko je do pre samo nekoliko godina iznosila cena prosečne garsonjere ili jednosobnog stana.\nIzvori: Euronews Srbija, 021\noznakecene stanova u novom sadu skok cena tržište nekretnina\nMuke novosadskih studenata, renta za stan u centru 500 €, garsonjera na Detelinari 250 €


Vlade Srbije i Republike Srpske o budućnosti ski centra Jahorina\nBeta\t 30. marta 2016. 16:10\nVlade Srbije i Republike Srpske treba da se dogovore o najboljem rešenju za buduće poslovanje Olimpijskog skijaškog centra Jahorina koje će biti u obostranom interesu, izjavio je danas ministar trgovine i turizma Republike Srpske Predrag Gluhaković.\nGluhaković je u Beogradu menadžmentu Skijališta Srbije predstavio predlog eventualne saradnje sa centrom Jahorina i istakao da bi Jahorina od Skijališta Srbije dobila veliko iskustvo u rukovodjenju i upravljanju ski centrima i da bi takva zajednička regionalna ponuda privukla više turista.\nSastanku su prisustvovali direktor Olimpijskog centra Jahorina Velibor Lazarević, vršilac dužnosti direktora Skijališta Srbije Dejan Ljevnaić i predsednik Nadzornog odbora Skijališta Srbije Vlada Krstivojević.\nLjevnaić je kazao da su Skijališta Srbije spremna da pomognu razvoju i unapredjenu skijaškog centra Jahorina i da je regionalno povezivanje Srbije i Republike Srpske od strateškog značaja, saopštila seu Skijališta Srbije.\n“Dalji pregovori i realizacija bilo kakvog dogovora zavisi isključivo od dogovora dve vlade”, istakao je Ljevnaić.\nDirektor OC Jahorine Velibor Lazarević je naglasio je da taj centar ima odličnu saradnju sa Skijalištima Srbije i da ski karte za Jahorinu važe u Srbiji i obrnuto.\n“Nadamo se da ćemo uspeti da se dogovorimo o upravljanju Jahorinom kako bismo iskoristili sinergetski efekat Srbije i Republike Srpske”, rekao je Lazarević.


MMF: Struja mora da poskupi, plate i penzije DA OSTANU ISTE! | Klix Info\nMMF: Struja mora da poskupi, plate i penzije DA OSTANU ISTE!\nStruja u Srbiji treba da poskupi barem za iznos inflacije, čime bi i dalje cena električne energije ostala stabilna, kaže šef Kancelarije Medjunarodnog monetarnog fonda u Beogradu Sebastijan Sosa, i podseća da tarife nisu menjanje skoro dve godine.\nNa pitanje novinara hoće li poskupeti struja, Sosa je rekao da je kratkoročno potrebno povećati cene električne energije, a da srednjoročno treba se povećavaju postepeno.\n“Srbija će morati da pređe na čistije izvore energije. To (poskupljenje struje) će morati postepeno da se dešava, pri čemu treba uzimati u obzir socijalne implikacije”, naveo je Sosa.\nMeđugodišnja inflacija u Srbiji u martu iznosila je 2,8 odsto. Prema projekciji Narodne banke Srbije, inflacija će biti stabilna i u narednom periodu i kretaće se u granicama cilja od tri odsto do plus minus 1,5.\nPrema najnovijim podacima, cene električne energije u domaćinstvima u Evropskoj uniji porasle su u proseku na 21,1 evro za 100 kilovat-sati (odnosno za 3,5 odsto) između druge polovine 2017. i druge polovine 2018. godine. Prema istim podacima Evrostata, u Srbiji je za period od druge polovine 2017. do druge polovine 2018. godine zabeležen rast cene električne energije za 0,9 odsto.\nSrbija i posle poslednjeg poskupljenja struje iz 2017, ostala država sa ubedljivo najnižom cenom električne energije u Evropi, odnosno, prema računici Ministarstva rudarstva i energetike od poslednjeg poskupljenja, koje je bilo pre dve godine, daleko ispod cena u regionu.\nNaime, struja je jeftinija 19 odsto nego u Makedoniji, 20 odsto nego u Albaniji, 21 odsto nego u BiH, 31 odsto je niža cena nego u Crnoj Gori i 50 odsto nego u Hrvatskoj.\nGrađani Srbije imaju pet puta jeftiniju struju nego što je, recimo, plaćaju u Danskoj i Nemačkoj, odnosno četiri puta u poređenju sa Belgijom. S druge strane, imaju neuporedivo manje plate i penzije, a MMF traži da se ne povećavaju.\nU Srbiji je prosečan računa za električnu energiju za domaćinstva od 2.500 do 3.500 dinara.\nUpdated: 25 јула, 2019 — 7:51 am


Jeleni sevnule grudi - PressReader\nJeleni sevnule grudi\n2021-05-09 - N. D.\nOvogodišnji Fest, pod sloganom „Povratak u budućnost“otvoren je u petak u Centru „Sava“, ali je zbog epidemiološke situacije izostao crveni tepih, ali ne i aplauzi!\nSvečano otvaranje počelo je minutom ćutanja za sve preminule od koronavirusa, a potom su uručene nagrade „Beogradski pobednik“za izuzetan doprinos filmskoj umetnosti Radetu Šerbedžiji i reditelju Puriši Đorđeviću, a potom projekcijom filma „Veliko iskopavanje“Sajmona Stouna. - Fest je bio priznanje Jugoslaviji koja je iznedrila savršeni crni talas u kojem su stvarali Makavejev, Puriša Ðorđević, Živojin Pavlović... Jugoslavija je predvodila Pokret nesvrstanih, a Fest je bio mesto na kojem su se prikazivali filmovi i sa Istoka i sa Zapada i iz celog sveta. Ponosan sam što sam deo sjajne kinematografije - rekao je Šerbedžija.\nInače, Fest je ove godine podeljen u sedam celina: Glavni takmičarski, Gala, Festovih 50, Fest fokus, Fest 49, Glavni program van konkurencije i Intro Fest. Glavni takmičarski program obuhvata 18 filmova iz 12 zemalja, među kojima su i tri domaća ostvarenja.\nGlumica Jelena Gavrilović vodila je ovogodišnji Fest, a na sceni se pojavila u veoma smeloj toaleti. Jelena je nosila providnu haljinu sa dubokim izrezima ispod koje su joj u jednom trenutku sevnule grudi.


Borelj s liderima zapadnog Balkana: Integracije ključni cilj i interes i EU\nLideri su potvrdili posvećenost regionalnoj saradnji i složili su s da nastave sarađivati u rješavanju globalnih problema\nFu. M. 19.05.2021\nBRISEL Borelj s liderima zapadnog Balkana: Integracije ključni cilj i interes i EU\nSa prijema u Briselu\nVisoki predstavnik EU za vanjske poslove i sigurnosnu politiku i potpredsjednik Evropske komisije, Žozep Borelj (Josep Borrell), održao je radnu večeru sa šest lidera zapadnog Balkana. Razgovarano je o budućnosti regije i glavnim izazovima s kojima se ove zemlje suočavaju. Bosnu i Hercegovinu je predstavljao predsjedavajući Vijeća ministara Zoran Tegeltija.\nKako je saopćeno iz EU, sastanku je prisustvovao i komesar za proširenje Oliver Varhelji (Varhelyi).\n- U otvorenoj i iskrenoj atmosferi, visoki predstavnik Borelj i lideri Zapadnog Balkana imali su zajednički strateški osvrt na načine ubrzanja reformi kako bi se ispunila očekivanja građana o integracijama u EU, kao i pristupima za jačanje pozitivnih konstruktivnih narativa u regionu. Složili su se da je integracija Zapadnog Balkana u EU ključni strateški cilj koji je u zajedničkom interesu i EU i regije - navodi se u saopćenju, prenosi N1.\nLideri su potvrdili posvećenost regionalnoj saradnji i složili su s da nastave sarađivati u rješavanju globalnih problema, kao što je pandemija koronavirusa.\n- Ovim neformalnim sastankom, visoki predstavnik Borelj oživio je tradiciju neformalnih sastanaka sa liderima Zapadnog Balkana. Ovakvi sastanci će biti nastavljeni u budućnosti - poručeno je iz EU.\nVečeri su prisustvovali premijerka Srbije Ana Brnabić, premijeri Albanije Edi Rama, Sjeverene Makedonije Zoran Zaev, Kosova Albin Kurti, predsjednik Crne Gore Milo Đukanović i predsjedavajući Vijeća ministra BiH Zoran Tegeltija.\nTegeltija razgovarao sa Brnabić\n18.05.2021 u 22:12\nBrisel pozvao na momentalni prekid nasilja: Povratak pregovorima s ciljem dostizanja rješenja za Palestinu i Izrael\n15.05.2021 u 21:04\nJosep Borrell Brisel Zapadni Balkan\nEma Mekion: Australka ispisala historiju\nĆiro Blažević: Naravno da bih došao u Beograd\nPoskupile vakcine: Proizvođači riješili da "masno" naplate nove doze\nISTRAGA IZ 2014.\nTužilaštvo u Banjoj Luci obustavilo istrage o rušenju pet džamija


Naša kompanija sve više širi paletu proizvoda i usluga koje možemo da ponudimo svim našim aktuelnim i budućim klijentima. Naše usluge standardno uključuju:\nMi imamo tim sertifikovanih stručnjaka koji će Vas korak po korak voditi kroz softversku implementaciju. Zahvaljujući našem višegodišnjem iskustvu u radu sa ERP softverom i radu sa kompanijama raznovrsnih delatnosti pokrivamo sve zahteve koji se postavljaju pred nas u pogledu implementacije – od analize potreba kompanije do podrške nakon implementacije.\nPrilagođavanje softvera Vašim specifičnim potrebama u poslovanju, podrazumeva modifikovanje i testiranje sistema Microsoft Dynamics NAV, ali tako da učinjene izmene ne narušavaju ostatak programa u smislu funkcionalnosti sa jedne strane, ali da budu potpuno integrisane kako bi jedinstvenim sistemom bilo obuhvaćeno celokupno poslovanje.\nNaši programeri imaju dugogodišnje iskustvo i razumeju poslovne procese, i koristeći vodeće softverske alate i programske jezike u potpunosti crpe sve mogućnosti koje pruža Microsoft Dynamics NAV.\nOblikujući Vaš poslovni softver prema delatnosti i potrebama klijenata, omogućujemo Vam da potpuno iskoristite sve benefite koje rad u sistemu nudi. Nakon što sa klijentom utvrdimo sve detalje o poslovanju i zahtevima, oblikujemo odgovarajuće poslovno rešenje za njega. Pomažemo pri detaljnijem definisanju potreba i poslovnih procesa kompanije kako bi se došlo do najvećeg stepena usaglašenosti programa i poslovanja kompanije.\nAko poslovni softver ne obezbeđuje kompletnu funkcionalnost, firme se uglavnom odlučuju za nabavku dodatnih programa koji obezbeđuju dodatnu funkcionalnost. Integracija takvih različitih rešenja je uvek izazov za firmu. Naš Microsoft Dynamics Nav tim se dokazao u dosada velikom broju integracija sa softverima različitih namena.\nNudimo obuku za Microsoft Dynamics NAV tako da Vaša kompanija može optimalno koristiti sistem i maksimalno iskoristiti uloženo. Naši programi obuke podrazumevaju više od samog podučavanja korisnika zato što se trudimo da maksimalno iskoriste svoje kapacitete i usvoje što veće praktično znanje. Predavači koje imamo u svom timu se neprestano usavršavaju i poboljšavaju svoje mentorske sposobnosti.\nUspešnost rešenja se ne definiše samo naprednim funkcijama, već i pouzdanom podrškom. Pored uspešne implementacije, dobar softver karakteriše i pouzdana i pravovremena podrška. Naš Nav tim je posvećen pružanju podrške svim našim korisnicima kroz različite modele održavanja.\nNaši klijenti mogu da se odluče za jedan od modela održavanja koji obuhvataju podršku na lokaciji korisnika, e-mail i telefonsku podršku.\nPored redovnog održavanja, naša podrška obuhavata i preventivno održavanje koje uključuje instaliranje update- ova i ispravki koje je objavio proizvođač softvera, instaliranje novih verzija, proveru ispravnosti rada i peroformanse sistema, otklanjanje nepravilnosti i problema koji se dešavaju u radu.\nNačin na koji vršimo upgrade oslikava naš pristup implementaciji, koristeći Microsoft Sure Step metodologiju, garantujemo ispravnost zadatih ciljeva postavljenih od strane menadžmenta i korisnika. Naše iskustvo u radu sa brojnim verzijama Microsoft Dynamics Nav -a našim klijentima pruža brz i uspešan prelazak na nove verzije softvera.\nKonsalting usluge koje nudimo objedinjuju naše iskustvo, znanje i veštine u računovodstvu, poslu i tehnologiji. Razvijamo rešenja koja uspostavljaju kontrolu nad Vašim poslom i proširuju organizaciju. Omogućujemo struktuirane obuke na osnovu kojih se postižu željeni poslovni rezultati.\nOptimizacija baze radi se obično kada zbog nekog tehnološkog razloga dođe do usporenja rada kod klijnta. Ukoliko vam je potrebno da utvdimo i eliminišemio ili damo predlog načina eliminacije uzroka naši stručnjaci su Vam na raspolaganju.


Evropa dobija NOVU NOVČANICU OD 20 EVRA koja stiže i u Srbiju | Sandzak Live - Sandzaklive.Net- Najčitaniji web portal u Sandžaku - Sandzaklive\nHome Ekonomija Evropa dobija NOVU NOVČANICU OD 20 EVRA koja stiže i u Srbiju\nEvropa dobija NOVU NOVČANICU OD 20 EVRA koja stiže i u Srbiju\nNaredne godine dobijamo nove novčanice od 20 evra. One će biti “čvršće” i dugovečnije, vizuelno iste kao i ove koje koristimo danas, ali razlika će biti primetna na dodir. Narodnu banku Srbije pitali smo šta će biti sa starim novčanicama, imaju li rok trajanja, hoćemo li ih morati menjati i šta je još važno da znamo za nove novčanice od 20 evra, koje se inače najčešće koriste među građanima i u Srbiji i u svetu.\n“Predstavnici Bundesbanke saopštili su da će od 2021. godine novčanice od 20 evra druge serije (serija Evropa) nakon štampanja biti premazivane zaštitnim premazom koji treba da omogući duži životni vek tih novčanica. Isti premaz već se koristi kod novčanica apoena 5 i 10 evra druge serije, navode za “Blic” iz Narodne banke Srbije.\n“Dakle, cilj premazivanja pomenutih apoena novčanica evra je produžavanje njihovog životnog veka i posledično, smanjivanje troškova njihovog štampanja”, ističu iz centralne banke, uz napomenu da vizuelno nema razlike između novčanica evra koje su zaštićene na opisani način u odnosu na one koje nisu zaštićene.\n“Moguće je da se na dodir oseti razlika koja je neznatna”, dodaju u NBS.\n“Ove novčanice će se svakako pojaviti i u Srbiji, a kada će to biti, ne možemo precizno reći, jer to zavisi od okolnosti na koje nije moguće uticati”, kažu u NBS.\n“Ističemo i da apoen 500 evra ostaje u opticaju, baš kao i svi drugi apoeni prve serije novčanica evra. Oni se ne povlače iz opticaja i mogu se koristiti za sva legalna plaćanja kao i štednju u bankama”, zaključuju iz NBS.\nPrevious articlePogledjate kako izgleda elektromreža u Sandžaku (Foto)\nNext articleBačevac: Pazar nije leglo kriminala, već grad velike duše


LOT dobio zeleno svetlo za pomoć od 645 miliona evra - Aviatica\nNakon odobrenja Evropske komisije i ministarskog saveta Poljske, aviokompanija LOT će primiti finansijsku pomoć zbog korone.\nDatum / Date: 23.12.2020.\nMinistarski savet Republike Poljske i Evropska komisija su odobrile finansijsku pomoć poljskoj nacionalnoj aviokompaniji LOT – Polish Airlines u iznosu od 2,9 milijardi zlota što je oko 645 miliona evra.\nPomoć LOT-u je namenjena za ublažavanje posledica izazvanih pandemijom koronavirusa Covid-19 i najvećom krizom u istoriji civilne avijacije.\nOd ukupno odobrenog iznosa, 400 miliona evra će biti u vidu pozajmice, dok će 245 evra biti tretirano kao direktna pomoć u vidu dokapitalizacije kompanije.\nU saopštenju kompanije navodi se da je LOT pre pandemije bio profitabilna kompanija koja je stvarala profit iz godine u godinu. Od 2016. LOT je udvostručio obim saobraćaja, proširio svoju flotu sa 45 na 80 aviona i započeo letove na 80 novih linija. To je rezultiralo rekordnim brojem od 10 miliona prevezenih putnika u 2019.\nU planovima za ovu, 2020. godinu, bile su i nove linije za Vašington i San Francisko, a očekivan broj putnika je bio 12 miliona. Istaknuto je da je LOT veoma značajan za privredu Poljske i da je zaslužan za 0,56 posto nacionalnog bruto dohotka sa preko 260 miliona evra godišnje. Celokupan sektor vazdušnog saobraćaja u Poljskoj pokriva plate za 242 hiljade radnika i doprinosi nacionalnom dohotku sa 2,4 posto.\nCovid-19Evropska komisijafinansijska pomoćkoronavirusLOTpandemijaPoljska


Plakati protiv LGBT zajednice na vratima crkve – GayEcho\nPlakati protiv LGBT zajednice na vratima crkve\nSrpska pravoslavna crkva promoviše Nedelju porodi?nog jedinstva, information pills koja se samo deklarativno zalaže za porodi?ne vrednosti, a zapravo direktno diskriminiše LGBT populaciju. Nedelja porodi?nog jedinstva održava se istovremeno kada i Nedelja ponosa, a vernici o aktivnostima koje “promovišu porodicu” mogu da se informišu a sa plakata na vratima crkve.\nPrema istraživanju novinara Insajdera, jedan takav plakat nalazi se i na vratima crkve Aleksandra Nevskog na Dor?olu. Plakat je svojevrstan poziv vernicima na Nedelju porodi?nog jedinstva, a sastoji se iz niza aktivnosti koje se održavaju u toku ove nedelje, u isto vreme kada i Nedelja ponosa u organizaciji LGBT zajednice. Pod paravanom promocije porodi?nih vrednosti, spisak aktivnosti u okviru Nedelje porodi?nog jedinstva jasno govori da je re? o manifestacijama direktno usmerenim protiv LGBT zajednice.\nSa plakata na crkvenim vratima vernici mogu da se obaveste o “gra?anskom zakoniku” koji navodno omogu?ava legalizaciju homoseksualne zajednice i omogu?ava im usvajanje dece, kao i uvo?enje “promocije homoseksualnosti u obrazovni sistem”. Ina?e, u Nacrtu zakonika koji još nije stigao ni do Vlade pominje se u jednom ?lanu samo da ?e se pitanje istopolnih zajednica rešavati posebnim zakonom, kaže za Insajder.net gej aktivista i odboranik SPS-a Boris Mili?evi?.\nSa plakata na crkvenim vratima, kao jedna od planiranih aktivnosti u kojoj u?estvuju i sveštenici, je puštanje projekcija s ispovestima “bivših homoseksualaca”.\nNedelja porodice po?ela je prošle subote, a završi?e se u petak litijom koju je blagoslovio patrijarh srpski Irinej, navodi se na promotivnom plakatu. Nedelja ponosa održava se od nedelje do subote, a završi?e se Paradom ponosa u nedelju. Paradu ?e i ove godine, ako ne bude ponovo zabranjena iz bezbednosnih razloga, obezbe?ivati jake policijske snage.\nPromocija nasilja ili promocija porodi?nih vrednosti?\nU Srpskoj pravoslavnoj crkvi nismo uspeli da dobijemo objašnjenje u vezi sa plakatom koji promoviše Nedelju porodi?nih vrednosti i blagoslovom koji je crkva dala ovoj manifestaciji. Ove godine crkva se uzdržala od javnog iznošenja stava i u vezi sa Paradom ponosa, ali promocija Nedelje porodi?nih vrednosti na ovaj na?in šalje jasnu poruku.\nČITAJTE: Savet Evrope dao "zeleno svetlo" Nacrtu zakona o istopolnim zajednicama\nTo je samo poslednja u nizu poruka iz SPC kojima se godinama unazad prakti?no podsticalo na nasilje prema pripadnicima LGBT zajednice. Prethodnih godina, patrijarh Irinej je iznosio ocene da je Parada ponosa “crna da crnja ne može biti”, “skup svih mana i poroka”, u?esnicima Parade poru?ivao je “?ega se pametan stidi, budala se ponosi”, pa i da je homoseksualizam “poreme?aj ili devijacija ljudske prirode”. Najdirektnije poruke koje mogu da se ?itaju samo kao govor mržnje prema jednoj grupaciji gra?ana iznosio je 2009. mitropolit Amfilohije, poput one da je Parada ponosa “povorka Sodome I Gomore” ili još eksplicitnije “drvo koje ploda ne ra?a se?e se i u oganj baca”. Te godine je Parada ponosa je otkazana iz bezbednosnih razloga, a pripadnici LGBT populacije su ocenili da je to “kapitalacija države pred pretnjama nasiljem”.\nNovinari Insajdera su u emisijama ‘Nasilje u blagoslov’ prikazali koja je uloga Srpske pravoslavne crkve kada su u pitanju ekstremne desni?arske i navija?ke grupe koje danas predstavljaju ozbiljnu opasnost i problem, posebno za LGBT populaciju.\n« Dečak sam protiv hiljadu anti-gej demonstranata\nPretnje smrću gej fudbalskom sudiji »


ASTRA SOS telefon je dobio licencu - ecofeminizam\nASTRA SOS telefon je dobio licencu\nokt 19, 2018 ASTRA, Evropski dan trgovine ljudima, Fondacija Tijana Jurić, SOS telefon\nEvropski dan borbe protiv trgovine ljudima, obeležava se 18. oktobra. Prvi i za sada jedini telefon specijalizovan za (potencijalne) žrtve trgovine ljudima, ASTRA SOS telefon je dobio licencu od Ministarstva za rad, zapošljavanje, boračka i socijalna pitanja. Formalno licenciranje pokazuje da su institucije i drugi akteri prepoznali profesionalnost i visoke standarde ASTRINOG tima koji na centralno mesto stavlja žrtvu i ostvarivanje njenih prava, kao i požrtvovanost tima da obezbedi pomoć i podršku žrtvama trgovine ljudima tokom procesa oporavke i reintegracije.\nOd nastanka ASTRA SOS telefona 2002. godine do danas primljeno je preko 35000 poziva, među kojima je većina poziva direktno u vezi sa trgovinom ljudima, dok su 1/3 pozivi u kojima građani/ke proveravaju rizične poslovne ponude koje ih mogu uvesti u lanac trgovine ljudima. ASTRIN tim je u prethodnih 16 godine identifikovao i pružio pomoć za 503 žrtve različitih oblika eksploatacije, većinom ženama i devojčicama koje su seksualno eksploatisane.\nOsobama koje su preživele trgovinu ljudima potrebne su različite vrste pomoći kako bi prevazišle fizičke i psihičke posledice koje eksploatacija uzrokuje. Stoga, najčešći vidovi podrške koje ASTRA pruža godinama su medicinska, psihološka, pravna pomoć, alternativni smeštaj, nastavak školovanja i ekonomsko osnaživanje u cilju što bržeg i efikasnijeg oporavka.\nLicenciranje SOS telefona doprineti većem kvalitetu i standardizaciji ove vrste socijalne usluge, kao i održivosti SOS telefona, pogotovo u kontekstu primetnog slabljenja interesovanja donatora za finansiranje socijalnih usluga.\nASTRA SOS telefon će i u narednom periodu nastaviti da pruža svoje usluge besplatno, za žrtve i potencijalne žrtve trgovine ljudima putem broja 011 785 00 00.\nTakođe, povodom Evropskog dana borbe protiv trgovine ljudima obnovili smo kampanju “Gole činjenice”, koja je i nakon deset godina i dalje aktuelna. U međuvremenu su se promenili trendovi, modus operandi trgovaca ljudima, načini vrbovanja žrtava u skladu sa tehnološkim i društvenim promenama, ali činjenice o sveprisutnosti trgovine ljudima su i dalje ostale iste”, navodi se u saopštenju ASTRE.\nU obeležavanje Evropskog dana protiv trgovine ljudima uključila se I Fondacija Tijana Jurić, koja svoj doprinos daje u borbi protiv ovog društvenog problema kroz prevenciju i edukativne aktivnosti za roditelje čija deca pohađaju osnovne i srednje škole u napoj zemlji. Od početka tekuće godine, Fondacija je sprovela 30 radionica za više od 1000 osoba, navodi se na portalu Tijana.rs,\nOve edukacije imale su za cilj približavanje problema trgovine ljudima, kao i da se skrene pažnja na moguće oblike prevencije ovog problema. Takođe, Fondacija je kreirala video klipove na ovu temu, koji se koriste prilikom preventivnih aktivnosti u školama.\nDodatno, građani i građanke se svakodnevno javljaju Fondaciji kako bi naš tim proverio potencijalno sumnjive oglase i poslovne ponude, kao i kako bi prijavili slučajeve trgovine ljudima o kojima imaju saznanja.\nOsim toga, u sklopu projekta «Gledaj webinar – budi bezbedan» čak 4 od 10 predavanja bilo je posvećeno upravo ovom problemu.\nNa kraju, verujemo da je sistemsko delovanje i saradnja organizacija civilnog društva i državnih institucija neophodna kako bi se unapredila mreža dostupnih pomoći za žrtve trgovine ljudima. U tom svetlu, Fondacija je potpisala Memorandum o saradnji sa Centrom za zaštitu žrtava trgovine ljudima, što je bio prvi korak ka uspostavljanju saradnje u borbi protiv ovog oblika zloupotrebe i modernog ropstva, zaključuje se na kraju teksta na portalu Tijana.rs.\nPodrška ekonomskom osnaživanju i zapošljavanju žena\nAna Mendijeta: land art performans


Složne komšije ofarbale zgrade - Glas Podrinja\nNOVA AKTIVNOST U BANSKOJ BARI\nProteklog vikenda su se organizovali i ofarbali donji deo ulaza osam i deset u Dr Andre Jovanovića. Deo zdrage je dobio novi izgled, a stanari su imali razumevanje za jedan od grafita – BCS (Bara centar sceta), koji je svojevrmeno nastao na zgradi broj osam\nU nekoliko navrata pisali smo o komsijama u naselju Benska bara. Sticajem okolnosti i zbog izgradnje novog parka u ovom naselju, komšiluk je postao ono pravo, što bi rekli.\nKomšije vode računa, koliko je u njihovoj moći o parku, koji je već bio meta vandala kada je i dalje nepoznat počinilac bacio Molotovljeve koktele u interaktivno brdo. Sprečili su nekoliko zakazanih tuča u ovom naselju. Zalivaju biljke i redovno čiste ovaj prostor.\nProteklog vikenda su se organizovali i ofarbali donji deo ulaza osam i deset u Dr Andre Jovanovića. Deo zdrage je dobio novi izgled, a stanari su imali razumevanje za jedan od grafita – BCS (Bara centar sceta), koji je svojevrmeno nastao na zgradi broj osam.\nSami su se organizovali i uradili mali posao koji puno govori o svima njima. Za vreme rada se čak nije govorilo ni o politici i izuzem pojedinih komšijskih ostrašćenih pogleda i komentara na temu „čiji su rto plaćenici i idioti“, sve je proteklo u najboljem redu.\nNaravno da je bilo i onih koji su se ovoga puta „izvukli“, ali veoma brzo biće prilike da se i oni uključe u nove izazove. Stanari najavljuju da će zasaditi još nekoliko stabala, ali i pokušati da saniraju jedno stepenište.\nInače, noizgrađeni park u naselju Benska bara je postao za kratko vreme glavna atrakcija u Šapcu. Na deseti dece svih uzrasta svakodnevno boravi u njemu, za razliku od situacija kada je taj deo služio za noćne žurke pod prozorima stanara.\nOno što svakako prevazilazi brigu stanara je njihova nemoć da se starija deca odgovornije ponašaju prema inventaru ovog parka, jer je već stradala jedna od ljuljaški\nOno što svakako prevazilazi brigu stanara je njihova nemoć da se starija deca odgovornije ponašaju prema inventaru ovog parka, jer je već stradala jedna od ljuljaški. Gradska vlast bi trebalo ovaj park da sačuva tako što bi angažovala čuvara parka koji bi vodio računa da ne dolazi do uništavanja tek sagrađenog parka.


Veprovi jurišaju na titulu | Ritam Grada - vesti Kragujevac\nVeprovi jurišaju na titulu\n- Igor Lazarević - Jul 8, 2016\nU 12. izdanju Serbian Bowl-a, Kragujevac Wild Boarsi pokušaće da dođu do šeste titule prvaka Srbije, na gostovanju „večitom rivalu“, SBB Vukovima, u nedelju, od 17 časova, na stadionu BASK u Beogradu.\nDva prvoplasirana tima sasvim zasluženo su se plasirala u finale srpskog prvenstva, u kom će se sastati osmi put. Vukovi su slavili u četiri međusobna Serbian Bowl-a (2011, 2012, 2013. i 2014), dok su Veprovima pripala tri (2004, 2006. i 2008). Prošle godine Kragujevčani su posle osam godina propustili završnu borbu za trofej, a njihovo mesto zauzeli su novosadski GAT Dukesi, koji su zatim i osvojili pehar.\n– Ponosan sam što smo došli do finala, jer nas na samom početku sezone niko nije shvatao kao ozbiljnog kandidata za trofej. Daćemo sve od sebe da odigramo našu najbolju igru, ne misleći na rezultat. I Vukovi i mi ćemo biti drugačijij timovi od onih koji su odmerili snage u regularnom delu prvenstva. Ipak, dobro poznajemo jedni druge, tako da cenim da neće biti iznenađenja. Kao i uvek, ishod će zavisiti od discipline i fokusa, jer želje i borbenosti neće manjkati ni na jednoj strani – rekao je Aleksandar Ristić Alf, glavni trener i trkač Veprova.\nBeograđani su prvi poraz u sezoni doživeli tek prethodnog vikenda i to od drugoplasiranog tima austrijskog šampionata, Graz Ginats-a, posle preokreta u finišu finala CEFL-a (52:49).\n– Vukovi su zaista u odličnoj formi, što su i pokazali izvanredno partijom protiv Džajentsa. Deluju poprilično uigrano, predvođeni odličnim pojedincima. Sa druge strane, mi smo prevazišli mnogo poteškoća, unapredili tim u svim aspektima igre, a uspeli smo i da novopridošle pojedince uklopimo na najbolji mogući način. Očekujem pune tribine i pravu predstava za sve ljubitelje američkog fudbala, kao i sporta uopšte – kazao je Ristić.\nPopout Beograđana, i Kragujevčani u ovaj meč ulaze posle jakog duela, u kom su u polufinalu izbacili aktuelne šampione, novosadske GAT Dukese (33:13).\n– Vukovi su odigrali možda i najbolju utakmicu sezone, dali sve od sebe, osvetlali svoj obraz, a i podigli ugled srpskog fudbala. Neki igrači su emotivno ispražnjeni, neki su fizički umorniji, ali, to ne znači da će faliti motiva i želje sa njihove strane. U polufinalu smo imali težeg protivnika, branioca titule, ali smo u tom meču pokazali da smo na dobrom putu i da smo podigli formu za finiš sezone. Pojačanja i povratnici su se dobro uklopili i zato verujem da smo potpuno spremni da odgovorimo na izazov kakav je finale Prve lige – smatra defanzivni koordinator i lajnbeker Kragujevčana, Predrag Šćekić.\nU regularnom delu sezone Vukovi su slavili sa 42:28, mada su Veprovi prvi došli u vođstvo i potom bili na ivici preokreta.\n– Poznato je da Vukovi imaju najefikasniji napad ove sezone, dok naša odbrana važi za „najčvršću“.U prvom ovogodišnjem susretu pravili smo neke fundamentalne greške, što je protivnik iskoristio. Verujem da to nije prava slika i da možemo da ih zaustavimo na manjem broju tačdaunova. Napad je u prethodnom meču imao problema sa izostankom nekih igrača, ali su pokazali da mogu da se nose sa odbranom Vukova. Sada smo kompletni i može da bude samo bolje. Oba tima imaju izuzetne returnere i zato sam siguran da nijedna ekipa neće potceniti značaj specijalnih timova – zaključio je Šćekić.\nDivlji veprovi su za svoje navijače obezbedili besplatan odlazak na utakmicu, a autobus je popunjen posle samo par sati. Za ovaj duel vlada ogromno interesovanje, pa će veliki broj Kragujevčana, kao i ljubitelja američkog fudbala iz ostalih gradova, krenuti na ovaj spektakl u sopstvenoj režiji.


Abazović - Vilmes: Crna Gora najbolji most između EU i Zapadnog Balkana\nAbazović - Vilmes: Crna Gora najbolji most između ...\nObjavljeno: 14.09.2021. • 11:35 Autor: Kabinet potpredsjednika Vlade Crne Gore\n„Naša ambicija je da pomjerimo fokus sa prošlosti na budućnost. Crna Gora je najbolji most između Evropske unije i Zapadnog Balkana“, saopštio je potpredsjednik Vlade Crne Gore dr Dritana Abazovića na sastanku sa potpredsjednicom Vlade Kraljevice Belgije, Sofi Vilmes.\nPotpredsjednik Abazović je istakao da dvije zemlje krase odlični bilateralni odnosi i da Crna Gora posebnu zahvalnost duguje Belgiji na kontinuiranom zalaganju i podršci ostvarivanju naših vanjskopolitičkih ciljeva. U tom kontekstu, potpredsjednik Abazović je naglasio važan doprinos koji je belgijska strana dala učlanjenju Crne Gore u NATO, ali i podršku našem evropskom putu.\nGovoreći o Crnoj Gori kao prepoznatoj turističkoj destinaciji, Abazović je pozvao belgijske turiste da posjete Crnu Goru, garantujući da je naša zemlja sigurna turistička destinacija.\nPotpredsjednica Vlade Belgije Sofi Vilmes navela je da su za evropske integracije Crne Gore najvažniji napredak na polju vladavine prava i rezultati u borbi protiv korupcije. Vilmes je istakla da Belgija podržava evropski put Crne Gore i da je u tom procesu pouzdan partner naše zemlje, naglašavajući stav Belgije da sve zemlje Zapadnog Balkana treba da budu dio EU.\nTokom susreta Abazovića i Vilmes konstatovano je da dvije države imaju tradicionalno dobre odnose sa tendencijom da odnose produbljuju u smislu ekonomske saradnje, zaštite životne sredine, prosvjete i kulture.\nDritan Abazović Sofi Vilmes Belgija


Dve izložbe, promocija knjige i edukativni kvizovi za decu povodom Dana oslobođenja Medveđe - juGmedia\nPovodom obeležavanja proboja Solunskog fronta i oslobođenja Medveđe u Prvom svetskom ratu, jutros su u holu Kulturnog centra u Medveđi otvorene dve izložbe Postavka izloženih totema vojnika i izložba Srpske avijatike od 1916. do 1918. godine, predstavljena je knjiga „General Dušan Krstić“ i dodeljene su nagrade osnovcima koji su pobedili u specijalizovanim igricama o proboju Solunskog fronta edukativnog karaktera.\nO knjizi i srpskoj avijatici prvo je govorio istoričar i direktor kruševačkog Muzeja Goran Vasić koji je tom prilikom istakao da se u ovoj publikaciji autora Ognjena Petrovića radi o čoveku koji se već 50 godina bavi ovom tematikom.\n„Što se tiče aviona Ognjen Petrović kao autor je prikazao na ovoj izložbi kako su izgledali ti avioni. U početku su to bila tri tipa, kasnije tokom razvoja, posebno 1917. i na kraju 1918. godine oni su ubrzano modernizovani, opremeljeni različitim oružjem. Uglavnom su to bili dvokrilci sa dva člana posade, praktično svaki drugi let je bio visoko rizičan, ne samo zbog dejstva neprijatelja nego i zbog tehničkih, meteoroloških uslova tako da je potrebna bila izuzetna htabrost tih pilota koji su poletali već u početku 1916. godine i tokom kulminacije proboja Solunskog fronta“, istakao je Vasić.\nZanimljivu činjenicu koju je otkrio je da je srpska vojska 1918. godine imala samo pet školovanih pilota koji su se školovali u Francuskoj i služili da obučavaju i druge pilote, a obuka je morala biti ubrzana.\n„Prvi put obuke su održavane od jula do novembra 1916. godine. U prvim tim naletima, uglavnom su leteli francuski piloti jer smo mi imali samo pet i kasnije 1918. godine već 36 pilota. Uz obuku pilota rađeno je ubrzano i na obuci mehaničara, a postojali su samo izviđački i lovački tipovi aviona“, rekao je između ostalog istoričar Vasić i preporučio svima koji vole ove istoriju da pročitaju ovu publikaciju.\nPromociji knjige prethodilo je obraćanje predsednika opštine Medveđe Nebojše Arsića koji je naglasio da su oni opština koja drži do tradicije.\n„Mi smo opština koja sve svoje pretke poštuje i sve spomenike koje su naši preci izgradili podržava a i gradi nove. Danas je prilika kada ćemo da osveštamo i otvorimo jedan novi spomen kompleks koji će takođe ostati našim pokolenjima, danas su i naši najmlađi sugrađani imali prilike da spoznaju šta se zapravo desilo tog 6. oktobra davne 1918. godine. Napredak može proisteći samo ako poštujemo našu istoriju“, rekao predsednik obraćajući se svim prisutnim gostima i dodao da je Medveđa srce Srbije.\nNakon otvaranja izložbe i promocije knjige svečano je otvoren spomen-kompleks na Vidikovcu sa kojeg se pruža pogled na celu varoš.


Šoškić: Nemam ambicija da se bavim politikom, Mali priča besmislice da radim za Djilasa\nBeta 20. januara 2022. 09:00\nProfesor Ekonomskog fakulteta u Beogradu Dejan Šoškić izjavio je da „nije političar i da nema nameru niti ambiciju da se bavi politikom“, da je uvek tako odgovarao na incijative i pitanja da bude kandidat opozicije za gradonačelnika ili predsednika Srbije, o čemu se govorilo u javnosti prethodnih dana.\n„Pre dosta godina do mene je došla informacija da su neki pojedinci spominjali moje ime u kontekstu tadašnjih izbora na gradskom nivou, ali nikakav zvaničan predlog do mene tada nije došao. U poslednje vreme u nekoliko navrata do mene su dolazila neke neformalna pitanja u predlozi u tom smislu, ali je moj utisak bio da se radi uglavnom o indivudualnim ili grupnim stavovima bez dovoljno političke težine“, rekao je u intervjuu za novi broj nedeljnika NiN Šoškić, nekadašnji guverner Narodne banke Srbije.\n„Verujem da uspešno bavljenje politikom zahteva odredjeno znanje i veštine, ali i ambicije i da ja, zapravo, ne ispunjavam ni prvi, ni drugi uslov“, rekao je on.\nOn je rekao da ministar finansija Siniša Mali „redovno sebi uzima za slobodu izjavljuje neistine i besmislice“, kometarišući tako ministrove navode da „radi za Dragana Djilasa i da se bore za fotelju kako bi iznova gospodarili državnim finansijama i nastavili da uništavaju zemlju“.\n„Naravno da nikad nisam ‘gospodario’ bilo čime, a posebno ne državnim finansijama. Iz ovog iskaza Malog vidi se i fundamentalni problem naše politike, a to je shvatanje vlasti“, rekao je Šoškić.\n„Naime, političari i drugi državni zvaničnici moraju da prestanu da imaju utisak da ‘gospodare’ bilo čime i bilo gde, i da shvate da je njihova funkcija da služe i to državi, društvu, poreskim obveznicima, gradjanima“, istakao je Šoškić.


Časopis Industrija :: Srbija zemlja partner na Sajmu privrede u Mostaru\n05.04.2018 Komentari: 0\nGotovo 60 kompanija iz Srbije predstaviće od 11. do 14. aprila svoje proizvode i usluge na 21. međunarodnom sajmu privrede u Mostaru. Srbija, zemlja partner na ovogodišnjoj manifestaciji, osim privrednog potencijala i izvoznih mogućnosti, promovisaće i turističku ponudu, bogatu kulturnu baštinu, gastronomiju i druge prednosti koje je čine dobrom destinacijom za ulaganje i poslovanje.\nU okviru Nacionalnog paviljona na oko 900 kvadratnih metara izložbenog prostora, u organizaciji Privredne komore Srbije i Razvojne agencije Srbije, na mostarskom sajmu izlažu srpske kompanije iz skoro svih sektora privrede - najviše u oblasti prehrambene industrije, zatim industrije mašina i opreme, građevinske i tekstilne, elektro, metalske, kao i industrije nameštaja. Svoju ponudu predstaviće i firme koje pružaju transportne, inženjerske i grafičke usluge.\n„Srbiju ovoga puta predstavljaju uglavnom velike i srednje kompanije privatnog i javnog sektora, značajni izvoznici u oko stotinu zemalja regiona i sveta, od kojih neke posluju na više od šezdeset tržišta. Među izlagačima su i manje brzorastuće pouzdane firme koje imaju oformljenu ozbiljnu i kvalitetnu ponudu koja se već probija u regionu. Većina ih je već poznata bosanskohercegovačkim partnerima i izlagačima iz drugih zemalja“, rekao je Marko Čadež, predsednik Privredne komore Srbije.\nDometi ovog sajma koji je i značajna platforma za regionalno umrežavanje privrednika, po rečima predsednika Komore, ne iscrpljuju se samo na otvaranju novih mogućnosti za povećanje međusobne trgovine Srbije i BiH, jer je za male ekonomije na Zapadnom Balkanu od ključnog značaja kako da se bolje, ne samo infrastrukturno, već i poslovno povežu za zajednički nastup na trećim tržištima.\nNastup na 21. međunarodnom sajmu privrede u Mostaru odlična je prilika da privrednici iz Srbije učvrste postojeću saradnju i dogovore nove poslove i kooperacije sa partnerima iz Bosne i Hercegovine i drugih zemalja. Sa više od 350 izlagača, sajam predstavlja najveću i najznačajniju poslovnu izložbu u Bosni i Hercegovini. Na izložbenom prostoru od 30.000 kvadratnih metara okupiće se predstavnici privreda i kompanija iz više od 20 zemalja.\nPrvog dana sajma, u Hrvatskom domu „Herceg Stjepan Kosača“ nastupiće Dejan Petrović i Big Bend. U sredu, 11. aprila u Narodnom pozorištu građani Mostara moći će da gledaju predstavu „Narodni poslanik“ u izvođenju Narodnog pozorišta iz Užica, a u četvrtak 12. aprila u bioskopskoj dvorani CineStar Mostar, održaće se projekcija srpskog filma „Amanet“.\nU petak, 13. aprila biće priređeno DJ veče na kojem će nastupiti izvođači iz Srbije. Od 3. do 14. aprila organizovana je postavka umetničkih slika Vladislava Šćepanovića, Vuka Vidora i Nikole Božovića, a od 9. do 14. aprila planirani su „Dani Skadarlije“ u mostarskom restoranu „Prestiž“.


GODIŠNJI HOROSKOP ZA 2022. - BIK: moguć napredak u poslu, dosta sreće tokom godine | Astrosudbina\nNaslovna godišnji horoskop GODIŠNJI HOROSKOP ZA 2022. – BIK: moguć napredak u poslu, dosta sreće...\nGodišnji horoskop predviđa da će 2022. godina za sve predstavnike ovog znaka biti izuzetno uspešna. Zvezde su vam naklonjene i donose velike poslovne prilike, ali i dobru novčanu zaradu. Sreća će vas pratiti u stopu, a odnosi sa članovima porodice se popravljaju. Postoji mogućnost da ćete biti unapređeni, piše Stil.kurir.rs.\nZauzetim Bikovima će partner biti velika podrška, oslonac i pružiće vam podsticaj da napredujete u životu. Uliće vam dovoljno samopouzdanja pa ćete biti spremni da povučete neke važne korake u životu. Naročito lep period će uslediti sredinom godine, a to važi i za zauzete, ali i za slobodne predtsavnie ovog znaka.\nJupiter se ove godine nalazi u vašem 11. polju, a to će izuzetno povoljnu ticati na vašu karijeru. Možete očekivati primetan napredak bilo kojim poslom da se bavite. Ukoliko već neko vreme razmišljate o pokretanju sopstvenig biznisa, sad je pravi momenat. Astrlozi savetuju da ne verujete svemu što čujete i da se čuvate finansijskih prevara.\nSve nesuglasice i razmirice koje ste imali sa članovima najuže familije konačno će se razrešiti. Godina je dobra za ozbilje razgovore i razrešavanje svih problema koji su vas mučili godinama. Protekli period nije bio najbolji kada su porodični odnosi u pitanju, ali ove godine stvari se menjaju.\nVi sami, ali i vaša okolina će pokazati više razumevanja i spremnost za prevazilaženje svih konfliktnih situacija. Ukoliko povučete pametne poteze, uživaćete u mir harmoniji do kraja godine. Astrolozi savetuju da dobro razmislite pre nego što bilo šta kažete.\nPrethodni tekstBLIZANCI – GODIŠNJI HOROSKOP ZA 2022. Naredna godina će za Blizanace biti turbulentna\nSledeći tekstŽene Vage i Škorpije su najbolje ljubavnice, a njihovoj seksualnosti je nemoguće odoleti


Naša agencija je osnovana sa ciljem pružanja našim posjetiocima najbolju kvalitetu usluge, i predivno vrijeme istraživajući našu zemlju. Turizam je najbrža rastuća industrija u Bosni i Hercegovini, i naša namjera je da predstavimo ovu zemlju na najbolji način na koji možemo.\nBosna i Hercegovina je zemlja prepuna prirodnih ljepota, bogate historije i ljubaznih ljudi, i mi se nadamo da će naši klijenti uživati istražujući njene ljepote. Ova agencija je sastavljena od profesionalaca koji su posvećeni, privrženi, iskusni u svom poslu i teže da omoguće najbolju uslugu našim klijentima.\nMi garantujemo lak pristup željenim informacijama putem interneta, telefona i drugih kanala komunikacije. Naše usluge su planirane veoma pažljivo, informativne su za potrebe klijenata, da bi osigurali da naši klijenti uživaju u svakom trenutku provedenom ovdje.


23. februar 2021,\nRazvojna agencija Srbije (u daljem tekstu: Agencija) se kreiranjem Programa podrške privrednim društvima za promociju izvoza (u daljem tekstu: Program) opredelila da podrži unapređenje izvoznih potencijala domaćih privrednih društava, a u cilju povećanja prihoda od izvoza selektovanih sektora, povećanja stepena iskorišćenosti njihovih postojećih proizvodnih kapaciteta, unapređenja njihove konkurentnosti, uravnoteženja platnog bilansa Republike Srbije i povećanja plasmana domaćih proizvoda na stranim tržištima.\nUSLOVI ZA PODNOSIOCE PRIJAVA\nPravo na učešće i korišćenje bespovratnih sredstava ima Podnosilac prijave koji kumulativno ispunjava sledeće opšte i posebne uslove:\nda je Podnosilac prijave registrovan u APR, zaključno sa 1. januarom 2018. godine;\nda je Podnosilac prijave izmirio dospele obaveze po osnovu poreza i doprinosa;\nda Podnosilac prijave nije u teškoćama u skladu sa pravilima za dodelu državne pomoći.\nda Podnosilac prijave poseduje implementiran sistem kvaliteta ISO 9001;\nda Podnosilac prijave poseduje implementiran sistem kvaliteta HACCP, ukoliko posluje u sektoru prehrambene industrije.\nda je pretežna delatnost Podnosioca prijave u sektoru prehrambene industrije ili sektoru drvne industrije (proizvodnja nameštaja);\nda se Podnosilac prijave pretežno bavi proizvodnjom finalnih proizvoda iz gore navedenih sektora, koji su namenjeni za maloprodaju.\nda Podnosilac prijave ima minimum 15 zaposlenih lica u radnom odnosu, na dan 25. decembar 2020. godine, prema evidenciji CROSO.\nda je Podnosilac prijave u 2019. godini ostvario poslovni prihod od najmanje 36.000.000,00 dinara;\nda vrednost osnovnih sredstava Podnosioca prijave, u bilansu stanja u 2019. godini, nije manja od 36.000.000,00 dinara;\nda protiv Podnosioca prijave nije pokrenut prethodni stečajni postupak, stečajni postupak, postupak reorganizacije ili postupak likvidacije;\nda je Podnosilac prijave u 2019. godini ostvario izvoz od najmanje 12.000.000 RSD.\nBespovratna sredstva koja se odobravaju u skladu sa ovim Programom mogu se dodeliti u vezi sa realizacijom projektnih aktivnosti usmerenih ka ciljanim tržištima, odnosno mera intervencija koje se odnose na:\n• Konsultantsku podršku za aktivnosti izvoznog marketinga\nAnaliza tržišta i proizvodnog asortimana Korisnika radi izvoza na ciljana tržišta;\nIzrada analize plasmana proizvoda, uključujući private label distributivne kanale;\nIzrada marketing plana i identifikacija distributivnih kanala na ciljanom tržištu i uspostavljanje kontakata sa distributerima;\nIzrada plana brendiranja proizvoda prema ciljanom tržištu;\nMarketinške aktivnosti na promociji brenda ili proizvoda Korisnika predviđene planom marketinga ili planom brendiranja;\nDizajn i redizajn proizvoda, pakovanja i ambalaže radi prilagođavanja regulatornim zahtevima ciljanog tržišta ili analizi tržišta i marketing planu ili planu brendiranja.\nSredstva po ovoj aktivnosti se ne mogu koristiti za troškove izrade ambalaže ili etiketa i troškove izrade štampanog i drugog promotivnog materijala.\nZa ovu aktivnost moguća je refundacija do 60% od ukupne vrednosti opravdanih troškova, a u maksimalnom iznosu od 3.000.000,00 RSD.\n• Izlaganje na međunarodnim sajmovima i poslovnim susretima\n- Izlaganje na međunarodnim sajmovima iz oblasti drvne i prehrambene industrije, na ciljanom tržištu;\nSredstva po ovoj aktivnosti se mogu koristiti za: zakup prostora, izradu štanda i prateće usluge (struja, voda, internet, obavezna upisnina) i troškove transporta uzoraka/eksponata;\n- Poseta kupcu ili distributeru u okviru kompanijske misije;\nSredstva po ovoj aktivnosti se mogu koristiti za: angažovanje konsultantata za identifikaciju potencijalnih kupaca ili distributera na ciljanom tržištu, uspostavljanje kontakta sa potencijalnim kupcima ili distributerima, pripremu Korisnika za B2B susrete sa potencijalnim kupcima ili distributerima u okiru kompanijskih misija.\n- Učešće na online sajmovima, vebinarima i događajima iz oblasti drvne i prehrambene industrije;\nSredstva po ovoj aktivnosti se mogu koristiti za troškove participacije za učešće na ovim događajima.\nZa ovu aktivnost moguća je refundacija do 50% od ukupne vrednosti opravdanih troškova, a u maksimalnom iznosu od 1.500.000,00 RSD.\n• Ulazak na ciljano tržište i unapređenje pozicije na istom\n- Troškovi atesta, homologacije, sertifikacije proizvoda i proizvodnih procesa potrebnih za plasman proizvoda na ciljanom tržištu;\nU slučaju sertifikacije proizvoda i proizvodnih procesa sredstva po ovoj aktivnosti se mogu koristiti samo za troškove prve sertifikacije;\n- Troškovi ulistavanja proizvoda u trgovinske lance na ciljanom tržištu.\nZa ovu aktivnost moguća je refundacija do 50% od ukupne vrednosti opravdanih troškova, a u maksimalnom iznosu od 3.000.000,00 RSD.\n• Konsultantsku podršku za unapređenje izvoznih sposobnost\n- Sticanje znanja u vezi sa prodajom na inostranom tržištu/online prodajom;\n- Finansijsko upravljanje;\n- Kalkulacija cena proizvoda i troškova izvoza;\n- Sticanje znanja u vezi sa pravnim/carinskim/poreskim aspektima poslovanja na inostranom tržištu.\nZa ovu aktivnost moguća je refundacija do 50% od ukupne vrednosti opravdanih troškova, a u maksimalnom iznosu od 1.000.000,00 RSD.\n• Unapređenje proizvodnih sposobnosti\n- Razvoj novog proizvoda prema zahtevima ciljanih tržišta;\n- Nabavka specifične opreme u cilju povećanja izvoza na ciljana tržišta;\nSredstva za ovu aktivnost mogu biti refundirana samo ukoliko su sve ostale aktivnosti iz Plana intervencije sprovedene i verifikovane. Aktivnost je uslovljena realizacijom ostalih aktivnosti iz Plana intervencije i izveštajem konsultanta o eventualnim potrebama privrednog društva za nabavkom opreme radi omogućavanja izvoza na ciljano tržište. Oprema mora biti identifikovana kroz zahteve ciljanog tržišta i u funkciji unapređenja izvoznih aktivnosti na ciljanom tržištu.\nZa ovu aktivnost moguća je refundacija do 60% od ukupne vrednosti opravdanih troškova, a u maksimalnom iznosu od 4.000.000,00 RSD.\nTroškovi koji ne mogu biti predmet sufinansiranja po ovom programu su:\n- Troškovi garancija, polisa osiguranja, kamate, kursne razlike;\n- Carinski i administrativni troškovi;\n- Troškovi prinudne naplate.\nAgencija zadržava pravo da koriguje konačni procentualni udeo sufinansiranja za svaku aktivnost, kao i odobreni iznos.\nZa realizaciju ovog programa opredeljen je budžet u iznosu od 150.000.000,00 RSD.\nRaspoloživa sredstva se odobravaju pojedinačno Korisnicima, refundacijom kao sufinansiranje u visini do određenog procenta iznosa opravdanih troškova projektnih aktivnosti bez PDV.\nSvaki Podnosilac prijave prijave može podneti jednu prijavu, s tim što u okviru jedne prijave mora da aplicira za više od jedne aktivnosti Korisniku može biti odobren maksimalan iznos od 10.000.000,00 RSD za sve aktivnosti iz Plana intervencija, a po njegovom konačnom odobrenju.\nAgencija sufinansira aktivnosti Korisnika kroz refundaciju troškova do određenog procenta, a koji predstavljaju prihvatljive troškove u smislu ovog Programa. Opravdani troškovi u odnosu na koje se dodeljuju bespovratna sredstva ne obuhvataju obračunati PDV.\nRefundacija troškova se vrši nakon kompletne realizacije aktivnosti koja je obuhvaćena Planom intervencija prihvaćenog od strane Agencije, uz dostavljanje tražene dokumentacije, a nakon što Agencija verifikuje da su aktivnosti završene.\nJavni poziv za učešće u Programu je raspisan 25. decembra 2020. godine i trajaće 60 dana, odnosno do 23. februara 2021. godine.\nPrijave se podnose elektronski, kreiranjem korisničkog naloga na linku https://prijave.ras.gov.rs/Izvoz i verifikacijom internet adrese. Kreiranjem korisničkog naloga otvara se stranica za unos podataka, kao i za unos prateće dokumentacije, a sve u okviru Obrasca 1- Prijava za učešće u Programu. Korisnik naloga nakon unosa podataka i kompletiranja dokumentacije, potvrđuje da je prijava kompletna, čime se prijava elektronski zaprimljuje. Svaki Podnosilac prijave dobija obaveštenje o prijemu prijave, zavodni broj prijave i Ugovor o poverljivosti informacija. Link za prijavu je dostupan do kraja Javnog poziva, nakon čega više nije moguće podneti prijavu.\nSvaki Podnosilac prijave može podneti jednu prijavu, s tim što je u obavezi da aplicira za minimum dve aktivnosti koje su definisane kao prihvatljive\nSvaki Podnosilac prijave je u obavezi da uz podnetu prijavu na Portal Agencije priloži i sledeću dokumentaciju:\nObrazac 2 – Izjavu o ispunjenosti uslova Programa i dodeljenoj državnoj pomoći de minimis, koja je izdata pod punom materijalnom i krivičnom odgovornošću;\nObrazac 3 – Predlog plana intervencija;\nKopiju uverenja nadležnog organa poreske uprave da je Podnosilac prijave izmirio sve dospele obaveze po osnovu poreza i doprinosa, ne starije od mesec dana od dana objavljivanja Javnog poziva;\nPodnosilac prijave uz Prijavu može podneti i sledeću dokumentaciju:\nDokaz o aktivnom komercijalnom odnosu sa inostranim kupcem;\nKopije industrijski specifičnih standarda izdatih od strane IAF MLA članice za eksterne audite, odnosno od odgovarajuće institucije;\nKopije izvoznih dozvola;\nPrethodno izrađene analize ciljanog tržišta, analize plasmana proizvoda, marketing planove i sl.;\nKao i drugu dokumentaciju koja može imati uticaja na vrednovanje prijave.\nProgram i svi prateći obrasci dostupni su na internet stranici: www.ras.gov.rs\nProgram podrške privrednim društvima za promociju izvoza u 2020. godini sa uputstvom za sprovođenje\nObrazac 2 – Izjava o ispunjenosti uslova Programa i dodeljenoj državnoj pomoći de minimis\nObrazac 3 – Predlog Plana intervencija\nUgovor o poverljivosti informacija\nAgencijska usluga prevoza u zemlji i inostranstvu i posredovanje kod smeštaja u zemlji\nIzrada promotivnog materijala za potrebe projekta


Italijanska vlada dozvolila navijače na EP-u | Visoko.co.ba\nNaslovnica Sport Italijanska v...\nPredsjednik Fudbalskog saveza Italije (FIGC) Gabrijele Gravina potvrdio je danas da je tamošnja vlada dozvolila povratak navijača na Olimpijski stadion u Rimu za ovogodišnje Evropsko prvenstvo.\n“To je dobro za zemlju, ne samo za sport”, rekao je Gravina, prenijeli su italijanski mediji.\nPrva utakmica na šampionatu Evrope igraće se upravo na stadionu Olimpiko u Rimu, 11. juna, kada će se sastati Italija i Turska.\nNa tom stadionu biće igrani i mečevi Italije protiv Švajcarske i protiv Velsa, u okviru Grupe A.\n“Posebno želim da zahvalim ministru zdravlja, jer je zatražio od Tehničko-naučnog komiteta (CTS) da pronađe najbolja rješenja, koja će omogućiti prisustvo navijača na stadionu Olimpiko u Rimu za Evropsko prvenstvo”, rekao je Gravina.\nU Rimu će biti odigran i jedan meč četvrtfinala Evropskog prvenstva, koje počinje 11. juna, a završava se 11. jula ove godine.\nČlanak prijeNBA: Dončić zaustavio Jazz, Netsi na vrhu Istoka\nSljedeći članakManchester City izgubio skoro 200 miliona dolara


Pravila u avijaciji ispisana krvlju - Vojna knjižara\nPravila u avijaciji ispisana krvlju\n16/05/2021 ČlanciAleksandar Joksić\nNEPOŠTOVANJE PRAVILA KAO UZROK UDESA U AVIJACIJI\nTekst objave je u potpunosti preuzet iz knjige “Poslednji zaokret” pukovnika Dragoslava Spasojevića kojem se ovom prilikom zahvaljujemo na dozvoli da objavimo pilotske priče iz njegove knjige.\nKnjigu “Poslednji zaokret” možete poručiti putem našeg sajta klikom na sliku ispod:\nSvi oni koji su letačku obuku prošli u VVA (vazduhoplovna vojna akademija), više puta su čuli od nastavnika letenja i drugih letačkih starešina, otrežnjujuće i zastrašujuće upozorenje da su sva pravila u avijaciji ispisana krvlju. Mnogobrojna stradanja, od prvog leta čoveka avionom pa sve do danas, pokretala su potrebu za izradom pravila u prvom redu o upravljanju avionom, korišćenju vazdušnog prostora, aerodroma i izboru kandidata za pilote aviona.\nMnogima je poznato da se početna letačka obuka u vojnim školama po svetu, odvija na lakim klipnim dvosedim avionima. U RV i PVO Srbije za početnu obuku učenika pilota koristi se, nov i veoma opremljen i kvalitetan avion, domaće proizvodnje V-54 Lasta.\nDogađaj koji je više nego poučan u vezi je sa naslovom priče, završio se tragično zbog nepridržavanja ograničenja letnih mogućnosti aviona. Slučaj je iz vremena kada se početna letačka obuka pitomaca VVA odvijala na avionu domaće proizvodnje, Aero-2 na aerodromu Titograd.\nBio je lep sunčan dan,vreme povoljno za letačku obuku pitomaca. Planom letenja predviđena je celodnevna letačka obuka po raznim elementima letačke obuke. Nastavnik letenja, potporučnik Novica Miladinović iz 8.klase ŠAOA (škola aktivnih oficira avijacije) imao je zadatak da obučava pitomca – pilota za poletanje, sletanje i let po školskom krugu aerodroma Titograd.\nPosle određenih radnji na zemlji, koje predviđaju i predpoletni pregled aviona od strane pilota, posada posle zapuštanja motora vrši voženje aviona do starta na uređenoj zemljanoj PSS (poletno sletna staza) kojih je u vreme klipne avijacije bilo tri do četiri severno i severo-istočno od Titograda (Podgorice).\nLetilišta pored Titograda iz perioda klipne avijacije.\nPoletanje i let do prvog zaokreta odvijao se bez većih problema. Na poziciji prvog zaokreta školskog kruga i visini 120 metara po preletu naselja Masline kod Podgorice iznenada dolazi do potpunog otkaza motora na Aeru-2.\nNastavnik letenja potporučnik Novica Miladinović, odmah preuzima komande aviona i poštujući uputstvo za aerodrom kreće u levi spuštajući zaokret, sa velikim nagibom u nameri da sleti na jedini teren koji je bio koliko toliko pogodan za prinudno sletanje. Teren označen u uputstvu kao moguć za prinudno sletanje imao je jedan veliki nedostatak. Nalazio se odmah ispod aviona pa da bi se „dohvatio“ trebalo je bez motora napraviti zaokret za čitavih 360 stepeni tj. pun krug. Napuštanje aviona uz upotrebu padobrana, sa pomenute visine nije bilo moguće, završilo bi se tragično.\nPoštujući očigledno pogrešno i neprovereno uputstvo za aerodrom i avion Novica posle tri četvrtine zaokreta (270`) levim krilom udara u zemlju kada nastaje lomljava, tumbanje i uništenje aviona na sreću bez požara. Potporučnika Novicu i pitomca nepovređene iz olupine izvlače najbliži meštani, a ubrzo su stigli organi jedinice koji su ih preuzeli i odvezli na aerodrom. Pre ovog slučaja iskusniji piloti su otvoreno sumnjali u mogućnost bezbednog izvođenja propisanog manevra.\nPo naređenju komandanta puka, letenje je prekinuto i organizovan sastanak sa svim nastavnicima letenja. Na sastanku se povela žučna rasprava, gde su svi nastavnici tvrdili da je manevar neizvodljiv, a jedino je komandant puka tvrdio suprotno i naredio je da se sastave duple posade aviona, kombinacijom starijih i mlađih nastavnika, kako bi svi isprobali manevar za sletanje na pomenuti teren. Komandant je zahtevao da sa njim pođe upravo potporučnik Miladinović koji je pre nekoliko sati preživeo udes. Ta odluka nije bila po propisima i pravilima, ali Novica nije imao ništa protiv pa je pošao na let sa komandantom.\nAvion Aero-2 nije imao radio vezu, letenje se odvijalo u aerodromskoj zoni vizuelnom signalizacijom pa se nije moglo znati šta se događa na mestu izvođenja manevra.\nAvion Aero-2 u letu\nPošto su svi avioni u određenom razmaku poleteli i na terenu pokušali da sa oduzetim gasom izvedu zaokret za sletanje na nepripremljen teren, niko nije uspeo. Svi su uglavnom posle 230`do 260`stepeni, sa 120 metara dolazili u blizinu tla, dodavali gas i vraćali se na aerodrom. Poslednji je poleteo komandant sa Novicom. Na mestu za manevar komandant je preuzeo komande aviona i posle oko 270`-290`stepeni levim krilom dodiruje zemlju, dolazi do udesa u kome komandant zadobija teške povrede od kojih je posle dva dana preminuo. Potporučnik Novica je po drugi put u istom danu izašao nepovređen. Bio je to veliki šok i veliki udar za jedinicu. Još jednom se potvrdilo nepisano pravilo da avion ne poštuje i ne poznaje čin i funkciju što smo često mogli čuti služeći u RV i PVO.\nOvo je prilika da pomenem pogibilu dva vazduhoplovna generala RV I PVO Jugoslavije, Ante Sardelića na avionu TV-2 i Bojana Savnika sa MiG-21 pri obavljanju samostalnih letova u mirnodopskim uslovima sedamdesetih godina.\nGeneral Radoje Ljubičić, narodni heroj, izgubio je život kao putnik u udesu helikoptera Mi-2 kod prinudnog sletanja na more posle problema sa motorima. Posle tih katastrofa donet je propis po kome piloti na visokim vojnim dužnostima, koji nisu u letačkoj trenaži ne lete na borbenim avionima samostalno.\nLetove su obavljali isključivo na dvosedu sa pilotom iz letačke jedinice. Letačka profesija je visokorizična i zahteva punu posvećenost.\nJoš jednom podsećam na reči generala Stevana Roglića: “Dok je avijacije biće i udesa, ali leteti se mora“.\nKnjigu sa više od 90 nepoznatih priča iz letačkog života pilota RV i PVO koja već neko vreme pobuđuje interesovanje vazduhoplovaca i ljubitelja vazduhoplovstva možete poručiti na našem sajtu klikom na sliku ispod:\n← Koliko je zaista aviona F-117A pogođeno tokom NATO agresije na SRJ?


Dom zdravlja Podgorica: U toku kontrola više stotina bolovanja - Vijesti.me\nU SARADNJI SA NADLEŽNIM ORGANIMA\nU Domu zdravlja Podgorica u toku je šira akcija kontrole više stotina bolovanja, koju je naložio i sprovodi menadžment u saradnji sa nadležnim organima, a po zahtjevu brojnih institucija sa područja Glavnog grada.\nDom zdravlja Podgorica, kako je saopšteno iz te zdravstvene ustanove, redovno sprovodi kontrolu propisivanja privremene spriječenosti za rad.\n„Kako bi se spriječila zloupotreba navedene mjere, koja za krajnju posljedicu ima finansijske reperkusije, kako za zaposlene, tako i za poslodavce, posledično i za same zdravstvene ustanove, te za ukupno finansijsko stanje javnih prihoda i rashoda“, dodaje se u saopštenju.\nInternom kontrolom kvaliteta rada Doma zdravlja Podgorica, kako je saopšteno, vrši se stalna evaluacija tih aktivnosti iz procesa rada, samostalnim odlukama direktora, a na zahtjev poslodavca i Ministarstva zdravlja.\nravnodusan prema placu 3 godine i 5 mjeseci\nkontrolisite vi kvalitet i strucnost zaposlenih pustite bolovanja


Izvršni odbor Narodne banke Srbije na današnjoj sednici razmatrao je aktuelna makroekonomska kretanja i očekivanja za naredni period i doneo odluku da referentnu kamatnu stopu zadrži na nivou od 1,25%.\nDonoseći takvu odluku, Izvršni odbor je pre svega imao u vidu ostvarene i očekivane efekte prethodno preduzetih mera monetarne politike radi ublažavanja negativnih posledica pandemije i podsticanja privrednog rasta. Izvršni odbor je istakao da rezultati u većini proizvodnih i uslužnih delatnosti četvrti mesec zaredom prevazilaze očekivanja. Sasvim je izvesno da će na nivou godine stopa rasta bruto domaćeg proizvoda biti bolja od ranije projektovane od –1,5% i da će, prema novoj projekciji, smanjenje iznositi oko 1%, uz izraženije rizike ka još povoljnijem ishodu (asimetrične naviše), što će biti jedan od najboljih rezultata u Evropi. Već je dostignut pretkrizni nivo aktivnosti u industriji i trgovini na malo, izvoz je na putu normalizacije, a revidirana projekcija bruto domaćeg proizvoda za 2020. odražava i bolje rezultate u građevinarstvu i poljoprivredi. Povoljne izglede potvrđuje i priliv stranih direktnih investicija, koji je ostao solidan uprkos pandemiji i ekonomskom usporavanju naših najvećih spoljnotrgovinskih partnera i koji i dalje u potpunosti pokriva deficit tekućeg računa. Brz oporavak naše privrede najbolje potvrđuje adekvatnost mera i aktivnosti koje koordinirano sprovode Narodna banka Srbije, Vlada i predsednik Republike, zahvaljujući čemu smo očuvali proizvodne kapacitete i zaposlenost, a ujedno i sprečili veći pad poslovnog i potrošačkog poverenja. Izvršni odbor očekuje da će dosadašnje ublažavanje monetarne politike i u narednom periodu nastaviti da doprinosi očuvanju povoljnih uslova finansiranja privrede i građana i rastu njihovog raspoloživog dohotka. To će podstaći dalji rast domaće tražnje i, uz postepeni oporavak eksterne tražnje, omogućiti da već u prvoj polovini naredne godine bude premašen pretkrizni nivo ekonomske aktivnosti.\nIzvršni odbor naglašava da je donošenje pomenutih podsticajnih mera bilo moguće u uslovima očuvane niske i stabilne inflacije, čemu su doprineli, pre svega, obezbeđena relativna stabilnost deviznog kursa i puna snabdevenost tržišta robom i u uslovima krize, kao i usidrena inflaciona očekivanja. Inflacija je u avgustu bila stabilna na nivou od 1,9% međugodišnje, a, prema oceni Izvršnog odbora, oko tog nivoa nastaviće da se kreće i u narednim mesecima. Postepeno približavanje inflacije centralnoj vrednosti cilja očekuje se u srednjem roku, čemu bi trebalo da doprinese oporavak tražnje, podstaknut merama monetarne i fiskalne politike.\nIako se ekonomska aktivnost na globalnom nivou postepeno oporavlja, delom i zahvaljujući monetarnim merama vodećih centralnih banaka i fiskalnim merama, izgledi za naredni period i dalje u najvećoj meri zavise od toka pandemije. Oporavak našeg najvažnijeg trgovinskog i finansijskog partnera, zone evra, za sada se odvija iznad prethodnih očekivanja, čemu doprinose i stimulativne mere Evropske centralne banke. Kretanja na međunarodnom robnom i finansijskom tržištu i dalje su volatilna, na šta se, pored neizvesnosti oko toka pandemije, odražavaju i geopolitičke tenzije u svetu.\nIzvršni odbor ističe i povećanu otpornost naše ekonomije na potrese iz međunarodnog okruženja, kao rezultat odgovornog vođenja ekonomske politike u prethodnim godinama i adekvatnog odgovora na aktuelnu globalnu krizu. O tome govori i činjenica da je Srbija uspela da očuva kreditni rejting i tokom pandemije, što je jasno priznanje uspeha Vladi i Narodnoj banci Srbije na očuvanju makroekonomske i finansijske stabilnosti Srbije i povoljnih izgleda za privredni rast.\nNaredna sednica Izvršnog odbora na kojoj će biti doneta odluka o referentnoj kamatnoj stopi održaće se 12. novembra.


Saša Arsić: Privatizacija DIB kao paravan za rasprodaju firme - Bujanovačke\nPočetna EKONOMIJA Saša Arsić: Privatizacija DIB kao paravan za rasprodaju firme\nBujanovačke24. jun 2019.EKONOMIJA, NASLOVNA, POLITIKA 1\nBujanovac, 24. jun 2019. Povodom saznanja Bujanovačkih da su u toku pregovori vlasnika Duvanske industrije Bujanovac (DIB) i jednog albanskog privrednika o prodaji restorana „Jezero“, oglasio se regionalni koordinator Narodne stranke Saša Arsić, uputivši vlasniku DIB-a i direktoru bujanovačke fabrike Bogoljubu Tomiću pitanja koje prenosimo u celosti.\n„Povodom informacije, koju je portal Bujanovačke objavio o prodaji restorana „Jezero“ u vlasništvu Duvanske industrije Bujanovac, a koje je privatizovano i čiji je vlasnik Rade Basta, direktor Beogradske toplane inače kadar stranke Jedinstvene Srbije, imamo pitanje za vlasnika, kao i za prvog čoveka DIB u Bujanovcu, direktora Bogoljuba Tomića\n1.Kakva će biti sudbina radnika DIB-a u narednom periodu?\n2.Da li su tačne priče koje kolaju gradom da je privatizacija DIB-a ustvari paravan za rasprodaju imovine DIB?\n3.Da li i koliko dobijaju subvencija od države, koje su narodne pare i imamo pravo da znamo gde se troše\n4.Nemamo ništa protiv kupaca Albanaca, ali pitamo odgovorne u tom preduzeću da li su imali ranije dogovore sa albanskim kupcima, odnosno pre privatizacije DIB-a\nNadam se da će građani opštine Bujanovac dobiti odgovore jer zaslužuju da znaju gde je i kome prodata imovina građana Srbije i šta su dalji planovi direktora i vlasnika firme“, navodi Arsić.\nTAGDIB privatizacija prodaja restoran Jezero saša arsić\nPrevious PostNagrada "Slađana Veljković" za najbolje novinarske radove Next PostKamberi pisao Putevima Srbije: Sramota je što među zaposlenima na putarini nema Albanaca\nOne thought on “Saša Arsić: Privatizacija DIB kao paravan za rasprodaju firme”\nRadomir Ristic 24. juna 2019. at 14:33\nA ko si ti da pitas?